
1. Fenomenul contactaţilor 
OZN-urile - obiect de adoraţie sinucigașă. Secte de adoratori ai 


extratereștrilor. „Fraţii spaţiali” transmit avertismente și mesaje de pace 
unor „contactaţi'. Dezamăgit de răspunsurile științei și religiilor 
tradiționale, curentul New Age caută o nouă cale spre Sacru 


SECTA SINUCIGAȘĂ 

„Noi venim din depărtările spaţiului şi, iată, acum ne-am părăsit 
corpurile pe care le îmbrăcaserăm pentru a ne îndeplini misiunea 
terestră, pentru a ne întoarce în lumea din care am venit, Regatul lui 
Dumnezeu”. Acesta a fost ultimul mesaj lăsat pământenilor de cele 39 
de victime (21 femei şi 18 bărbaţi), între 26 şi 72 de ani, adepţi ai 
sectei Poarta Cerului numită, pe Internet şi în acte oficiale, „WW 
Sursa Superioară”. Ei s-au sinucis în martie 1997, folosind un amestec 
de barbiturice și alcool. 

Poliția i-a găsit în 26 martie (în urma unui apel telefonic anonim) 
într-o vilă valorând 1, 6 milioane dolari din Rancho Santa Fé, o luxoasă 
zonă rezidenţială aflată nu departe de San Diego (California). 
Cadavrele zăceau întinse pe paturi şi saltele, fără a prezenta vreo urmă 
de violență, fiind toate îmbrăcate la fel: pantaloni şi cămăși negre, 
pantofi noi de tenis și eşarfe purpurii, ce le acopereau fețele. Aveau 
mâinile încrucişate pe piept, de parcă ar fi dormit. Lângă fiecare 
cadavru se găseau actele de identitate, bani şi obiecte personale. Secta 
era cunoscută, având filiale şi în New Mexico și Arizona. Membrii ei nu 
beau, nu fumau şi practicau celibatul, punând în cauză deschis valorile 
tradiționale ale familiei. Fiecare membru al sectei era asigurat, din 
octombrie 1996, contra sumei de 1.000 dolari, la o companie de 
asigurări din Londra, pentru o valoare de un milion de dolari, plătibili 
în caz de deces, răpire sau sechestrare de către extratereștri. 

În urma victimelor a rămas o imensă cantitate de informaţii, mai 
ales pe casete video și pagini pe Internet, informații amestecând 
filosofii esoterice cu simboluri New Age, OZN-uri, mesaje apocaliptice 
şi credințe bizare din religii exotice. Ei explicau că au plecat astfel 
pentru a întâlni un OZN ce se ascundea în coada cometei Hale-Bopp - 
aceasta deschidea o fereastră (şansă rară) prin care se puteau întoarce 
în patria lor cosmică. Aşa cum scriau: „Apropierea cometei Hale-Bopp 
este ceea ce am aşteptat. Este momentul sosirii navei spaţiale care ne 


va conduce în lumea lor, paradisul concret. Suntem fericiți să părăsim 
această lume”. După cum arată, în volumul UFOS and the Alien Agenda 
(1997), Bob Larson, care a cercetat cu atenție paginile web ale sectei, 
victimele considerau corpul omenesc drept un „container, un vehicul” 
care trebuie lepădat pentru „a putea promova clasa”. OZN-ul pe care-l 
aşteptau trebuia să-i ducă în „Lumea lor”, unde urmau să atingă 
„nivelul următor, situat deasupra celui uman”. Ei mai spuneau că, 
odată cu botezul primit de la Sfântul loan, spiritul superior al lui 
Hristos s-a încarnat în trupul pământeanului lisus, ales ca reprezentant 
printre oameni al Nivelului următor. El a fost trimis pe Pământ pentru 
a transmite oamenilor, în esență, un singur mesaj: „Dacă vreţi să 
ajungeţi în Ceruri, Eu pot să vă duc prin poarta cea bună - aceasta însă 
cere să renunțaţi la tot ce vă aparține”, adică, după interpretarea 
şefilor sectei, la familie, la sentimente, la minte și chiar la trup. Ei 
afirmau că adevărata sinucidere nu era gestul pe care urmau ei să-l 
comită, ci, dimpotrivă, sinuciderea este „să te întorci împotriva 
Nivelului următor atunci când acesta ți se oferă”. 

Bob Larson, care nu este străin de un anumit fundamentalism 
creștin, trage singura concluzie pe care i-o îngăduie poziţia sa, şi 
anume că secta „Poarta Cerului” nu este altceva decât o manifestare a 
lucrărilor Diavolului. De aceea, cu atât mai mare i-a fost mirarea atunci 
când a constatat că membrii sectei considerau că ei reprezintă singura 
cale dreaptă, singura cale a binelui, care este chemată să lupte cu 
numeroasele forțe ale răului: luciferieni veniți din spaţiu, îngeri căzuți, 
rase de demoni, care constituie laolaltă cei mai mari dușmani ai 
omenirii. În viziunea lor, aceste forţe ale răului erau responsabile, între 
altele, de numeroasele răpiri de oameni efectuate de OZN-uri, cu 
îngăduința guvernului american, care primea în schimb acces la 
tehnologii avansate. 

Şeful sectei, Marshall Herff Applewhite, care se numea pe sine 
însuși „Do”, era profesor de muzică şi fost cântăreț de operă; el a fost şi 
student la un seminar prezbiterian, pe care însă nu l-a terminat. La 
moartea sa, avea 65 de ani şi era cunoscut ca un individ fanatic și 
intolerant. La conducerea sectei era secondat de Bonnie Lu Trousdale 
Nettles, „bătrânul grupului”, astrolog, pe numele său extraterestru „Ti”. 
Amândoi afirmau că au venit de pe o altă planetă sub formă de îngeri. 


Bob Larson a descoperit că cei doi fuseseră și liderii unei versiuni 
preliminare a acestei secte, creată prin anul 1970 - în cadrul ei, însă, 
purtând numele de Bo şi Peep. Ei ocupaseră deja primele pagini ale 
unor publicaţii ca Time magazine sau Newsweek în octombrie 1975, 
când pretindeau că vor fi în curând ucişi, apoi (la trei zile și jumătate) 
vor învia din morți și se vor înălța la ceruri într-un OZN. Alte 
investigaţii ale lui Larson l-au condus la concluzia că cei doi se 
întâlniseră într-un spital, unde Applewhite venise să-și trateze 
homosexualitatea, și căpătaseră convingerea că se mai întâlniseră 
înainte și în alte vieţi. Cei doi au ajuns curând la concluzia 
reconfortantă că, pentru a accede la un Nivel Superior de spiritualitate, 
trebuiau să renunţe la viața sexuală ș.a.m.d. 

Puterea carismatică de convingere a acestor doi conducători 
spirituali, înarmaţi cu o ideologie de tip New Age“, a strâns în jurul lor, 
în timp, sute de adepți, care şi-au abandonat bunurile pământeşti 
pentru a urma această nouă credință şi care au fost ținuți într-o 
relativă izolare, astfel încât să se detașeze complet de „cele lumești”, 
respectiva detaşare dovedindu-se crucială în hotărârea lor pentru 
gestul sinucigaș. Devotamentul membrilor sectei era atât de copleșitor 
încât aceștia considerau că individualitatea lor nu mai conta - sau, așa 
cum se exprima una dintre victime în mesajul său înregistrat pe bandă 
video, „Eu nu sunt nimic fără Ti și Do”. 

Chiar şi în prezent, după această tragedie absurdă, se pare că 
mai există încă sute de alți adepţi ai „Porții Cerului”, care cred în secret 
în învățăturile lui Applewhite. Cel puţin încă un caz de sinucidere, pe 
lângă cele de mai sus, mai poate fi pus pe seama acestei mişcări - 
Robert Louis Nichols din Marysville, California, care, deşi cu o oarecare 
întârziere, s-a hotărât să-și urmeze maestrul pe marele drum spre 
„Nivelul Superior”. 

Grupuri precum „Poarta Cerului” - mai general, grupuri de 
adoratori ai unor puteri nepământene care aparent ne vizitează prin 
OZN-uri - există cu sutele numai în S.U.A. De cele mai multe ori, ele 
spun că preocupările lor nu sunt religioase, ci „spirituale”. Nici cazurile 
de sacrificii de sine pentru crezul lor nu sunt singulare. Putem da 
câteva exemple. 

În decembrie 1982, Laverne Landis, de 48 de ani, a fost găsită 


moartă nu departe de Grand Marais, Minnesota, în nordul Statelor 
Unite. Ea, împreună cu încă o persoană, au petrecut patru săptămâni în 
sălbăticie, pretinzând că au primit instrucțiuni de la „o putere 
superioară”, care le-a poruncit să aștepte acolo sosirea unei farfurii 
zburătoare. În acest timp, s-au hrănit doar cu vitamine şi apă dintr-un 
lac din apropiere. 

Landis a fost găsită la circa o sută de metri în afara șoselei, la 
volanul maşinii sale, căreia i se terminase benzina. Autopsia a dovedit 
că moartea survenise din cauza frigului, a deshidratării şi a foamei. 

Însoţitorul ei, Gerald Flack, un electrician de 38 de ani din West 
St. Paul, a fost găsit în stare de semiconştiență pe șoseaua Gunflint 
Trail, la 41 de mile spre nord-vest de Grand Marais. El a avut nevoie 
ulterior de tratament pentru vindecarea traumatismelor cauzate de 
frig. După afirmaţiile celor ce îl cunoşteau, Flack devenise obsedat de 
OZN-uri. Era o persoană inteligentă şi educată, care, în urma acestei 
patimi, „îşi schimbase brusc, în ultimele șase-opt luni, întreaga 
personalitate, întregul mod de viață”. El căpătase convingerea că 
primea mesaje de la o putere superioară prin canalul reprezentat de 
Landis. Cel mai recent dintre aceste mesaje spunea să meargă până la 
capătul şoselei Gunflint Trail şi să aştepte acolo să fie contactaţi. Așa 
cum declara Frank Redfield, locţiitorul şerifului districtual, nu s-a 
semnalat în zona respectivă niciun OZN şi nu s-au putut aduce nici 
argumente care să incrimineze pe cineva pentru acest deces. 

La acest caz tragic se pot adăuga și altele, cum ar fi cel al Gloriei 
Lee, care şi-a descris contactele psihice cu extraterestrul „J.W”. de pe 
Jupiter în cartea Why We Are Here (1959). În 1962, ea a fost găsită 
moartă de foame într-o cameră de motel din Washington, după un post 
de două luni pentru pace, pe care l-a efectuat la ordinele fraților 
spaţiali. Membrii unei alte secte, condusă de Dorothy Martin, care 
comunica prin scriere automată cu extratereștrii, şi-au părăsit în 1954 
serviciile, au rupt orice legătură cu lumea, așteptând venirea anunțată 
a unui OZN, acesta urmând să-i salveze în timpul unei iminente 
catastrofe geologice ce avea să lovească Pământul. Chiar și organizația 
Templul Poporului a lui Jim Jones, care a organizat o sinucidere 
colectivă în jungla din Guyana, era adepta mișcării New Age. De 
asemenea, nu trebuie uitate nici alte secte, cum ar fi „Ordinul 


Templului Solar”, care în ultimii ani a numărat 74 de victime ale unor 
sinucideri rituale în Elveţia, Canada și Franța. 

Jacques Vallee, în volumul Confrontation, expune un caz în care 
două persoane, aparținând unui grup spiritualist, au fost găsite moarte 
pe vârful unui deal din apropiere de Rio de Janeiro. Data morții putea fi 
între 16 şi 20 august 1966. Cauza morții a fost „stop cardiac”. Nu s-au 
găsit urme de violenţă şi nici de otrăvire. În zonă s-au semnalat în 
perioada respectivă OZN-uri. Şi exemplele pot continua. 

Tot Jacques Vallée observă că, în toate ţările, este pe cale să se 
nască o adevărată subcultură ce consideră că umanitatea are un destin 
mai înalt, pentru care trebuie să accepte anumite sacrificii. Din ce în ce 
mai mulți oameni renunţă la viața lor confortabilă, citadină, la slujbe 
cu responsabilități și bine remunerate, numai pentru că li s-au 
comunicat, de la instanțe nepământeşti, mesaje în care li se cerea să 
procedeze astfel. De cele mai multe ori, este vorba despre persoane de 
vârstă medie, cu familii, care nu se deosebesc cu nimic de nişte oameni 
obișnuiți. Ei se retrag undeva, de pildă într-un sat de munte, 
continuând să aştepte noi mesaje. Și sunt fericiți. Toate aceste 
experiențe dramatice dovedesc faptul că îndărătul lor se află un 
fenomen mult mai serios și mai complex decât o simplă dorință de 
popularitate sau o escrocherie. 

Despre cultul adoratorilor de OZN-uri, Victor Kernbach, în 
Dicţionarul de mitologie generală (1995), spunea că este „comparabil 
cu orice cargocult și cu alte forme de milenarism; totuși, spre 
deosebire de acestea, el invadează îndeosebi teritoriile civilizate, 
fructificându-se în păturile intermediare; astfel, cu cât civilizaţia 
tehnocratică devine mai intensivă și omul este mai aglomerat de 
produsele ei, cu atât e mai intensă, în mediile fragile spiritual, 
aşteptarea salvatoare a extratereştrilor”. Tot acolo, Victor Kernbach se 
declară de acord cu o afirmaţie pe care am făcut-o eu însumi mai 
demult, în volumul De ce tac civilizațiile extraterestre (1983), şi anume 
că „ar fi o dovadă de mărginire ca, datorită acestor aberaţii, să taxăm 
ca misticism cercetarea întregului fenomen OZN”. Mai mult decât atât, 
cred că îndărătul mișcării New Age se ascunde căutarea disperată a 
unor adevăruri mai adânci decât cele pe care ni le poate oferi azi 
ştiinţa sau religia - e drept, pe niște căi alternative. Și măcar pentru 


această sinceră dorinţă de cunoaștere mişcarea merită atenţia noastră. 

CINE SUNT CONTACTAȚII? 

Sectele de adoratori ai OZN-urilor își au una dintre cele mai 
solide rădăcini, la începutul anilor '50, în așa-numitul fenomen al 
contactaţilor, persoane care au convingerea că sunt adevăraţi 
ambasadori, acreditați pe Pământ de civilizațiile extraterestre, 
reprezentate prin vizitatori coborâţi cu ajutorul OZN-urilor. Sarcina 
contactaţilor ar fi de a transmite omenirii anumite mesaje, de cele mai 
multe ori avertismente privind pericolele înarmării nucleare, sau de 
a-i învăța pe pământeni anumite deprinderi etice. Pentru a înţelege 
mai bine toate faţetele acestui interesant fenomen, merită să 
parcurgem pe scurt, în cele ce urmează, câteva dintre cele mai 
cunoscute cazuri de contactaţi. 

George Adamski (1891 - 1965), de origine poloneză, a 
imigrant în SUA cu părinţii săi în 1893. El și-a câștigat existența 
lucrând între 1916 și 1926 ca om de serviciu în Parcul Naţional 
Yellowstone, ca muncitor într-o moară din Portland, ca antreprenor 
pentru construcţii de beton în Los Angeles apoi, dintr-odată, în 1926, a 
început să predea pe cont propriu filosofia, în special cea asiatică. În 
anii '30, „profesorul” Adamski a întemeiat o mănăstire în Laguna 
Beech (California), numită „Ordinul Regal al Tibetului”. Aici a produs 
vin „pentru scopuri religioase”. În acest scop, el a trebuit să beneficieze 
de o dispensă specială, având în vedere prohibiția. Ulterior, a 
recunoscut că vinul produs era suficient pentru a aproviziona toată 
California de sud; aceasta i-a permis lui Adamski să acumuleze o 
oarecare avere. În timpul celui de-al Doilea Război Mondial, el și 
nevasta lui au lucrat într-un mic restaurant, aflat în proprietatea unui 
student al lui Adamski, la poalele muntelui Palomar din California. Se 
ştie că, în vremea aceea, pe acest munte se afla observatorul 
astronomic cu cel mai mare telescop din lume. 

Astronom amator, eroul nostru poseda un telescop cu oglinda 
de 15 centimetri, cu care pretindea că ar fi văzut, în 9 octombrie 1946, 
un OZN imens, în formă de trabuc. Apoi, în august 1947, a asistat la 
procesiunea a nu mai puţin de 184 OZN-uri, care au trecut pe deasupra 
muntelui Palomar. El a afirmat că, la sfârşitul anului 1949, a primit 
vizita a doi specialiști de la baza militară navală din San Diego. Aceștia 


l-au rugat să încerce împreună fotografierea unor OZN-uri, montând 
un aparat foto la telescop. Au realizat astfel împreună două fotografii 
excelente cu discuri de proveniență misterioasă; aceste fotografii au 
fost luate spre expertizare de cei doi specialiști, care au garantat apoi 
autenticitatea lor. Întâmplarea i-a adus lui Adamski o anumită 
celebritate pe plan local. (După mai mulți ani, câţiva reporteri au 
verificat aceste afirmaţii; cei doi au fost găsiți - ei erau angajați 
într-adevăr la locul indicat, dar spuneau că au trecut doar întâmplător 
pe la restaurantul unde lucra Adamski, că nu cunoșteau preocupările 
acestuia şi că nu au luat cu ei niciun fel de fotografii cu OZN-uri.). 

Adamski îşi va publica observaţiile în revista Fate, în 1950. În 
următorii ani, face mai multe fotografii spectaculoase, între care, 
probabil cele mai interesante, sunt cele din dimineaţa zilei de 5 martie 
1951, în care se poate urmări modul în care mai multe „nave de 
cercetare” discoidale, luminoase, părăsesc pe rând o „navă-mamă” 
lunguiață, mult mai mare. 

În această perioadă, diverse persoane afirmă că au văzut, într-o 
zonă deșertică din California, OZN-uri coborând la sol şi din ele au ieșit 
nişte ființe stranii. Adamski se hotărăște să verifice informația. După 
mai multe încercări infructuoase, în 20 noiembrie 1952, vede și el, 
împreună cu secretara sa și cu cinci însoțitori, o navă gigantică, în 
formă de trabuc, planând deasupra munților. Adamski este convins că 
nava a venit să-l întâlnească pe el. Face câteva fotografii, după care se 
îndreaptă cu mașina spre locul unde aparent nava se pregătește să 
aterizeze. Ajuns acolo, Adamski coboară, rugându-i pe ceilalți să se 
întoarcă și să-l urmărească de la distanță timp de o oră, fără să 
intervină, în afară de cazul în care ar fi făcut semne, cerând ajutor. El 
are asupra sa un aparat cu care încearcă să filmeze obiectul. Nava însă 
se îndepărtează și dispare, urmărită de nişte avioane de vânătoare. Pe 
când Adamski îşi strângea aparatele, apare o săgeată luminoasă pe cer, 
în urma ei, pe șaua dintre două dealuri, aterizând o navă discoidală, 
argintie, de dimensiuni mai mici. Brusc, Adamski vede, la vreo trei sute 
de metri de el, într-o râpă, un ins cu înfățișare omenească, înalt de vreo 
1, 70 metri, cu păr blond care-i cădea pe umeri, îmbrăcat într-un 
costum de schi maro. Înţelege brusc că se află în prezenţa unui om 
venit dintr-o altă lume. Urmează o discuţie între cei doi prin gesturi, 


prin telepatie şi, din când în când, cu ajutorul limbii engleze. 
Vizitatorul îi transmite că se numește Orthon şi că nava sa a venit de pe 
Venus cu o misiune prietenească. Adaugă că extratereștrii sunt foarte 
îngrijoraţi de experienţele nucleare pământene, care strică echilibrul 
ecologic al Universului. Totodată, individul îi mărturisește că şi 
extratereștrii cred în „Creatorul a tot ce există”. Adamski va scrie mai 
târziu: „... noi, pe Pământ, ştim realmente foarte puțin despre acest 
Creator... înțelegerea noastră este superficială. A lor este mult mai 
largă. Ei respectă Legile Creatorului, şi nu legile materialiste, aşa cum 
fac oamenii de pe Pământ”. Extraterestrul mai spune că OZN-urile vin 
de pe multe planete, atât din Sistemul Solar, cât şi din afara acestuia. 
Unele tentative de aterizare s-au terminat prin prăbușirea navelor. O 
parte din aceste catastrofe au fost cauzate de atitudinea dușmănoasă a 
oamenilor. Deşi mulţi extratereștri vor umbla, neștiuţi, pe străzile 
orașelor Pământului, nu va exista nicio aterizare publică, oficială. „În 
cazul unei astfel de aterizări, teama în rândurile oamenilor ar fi atât de 
imensă încât vizitatorii ar fi probabil rupţi în bucăți de pământeni”. 
Când Adamski întreabă dacă extratereștrii au luat cu ei vreodată 
pământeni în navele lor, răspunsul este un zâmbet larg și o mișcare 
discretă a capului în sens afirmativ. Lui Adamski nu i se permite să-l 
fotografieze; acesta, totuși, face navei câteva clișee, dar alienul îi 
confiscă filmul nedevelopat, promițându-i să i-l înapoieze cu o altă 
ocazie. La expirarea orei convenite, extraterestrul se retrage. Prietenii 
lui Adamski, care au urmărit întâlnirea de la distanță, vin să-l 
recupereze. Ei fac mulaje după urmele de pași, rămase în nisip, ale 
vizitatorului. În numărul din 24 noiembrie 1952 a revistei Phoenix 
Gazette, va apărea o primă relatare a acestei istorii, însoţită de o 
fotografie de proastă calitate a OZN-ului și de schițe ale urmelor de 
paşi. 

În 13 decembrie, la ora 9.10, Adamski vede din nou venind mica 
navă discoidală. În timp ce plutea nu departe de el, Adamski, care 
ținuse tot timpul aparatele la îndemână, reușește să facă două 
fotografii. La un moment dat, pe o latură a discului se deschide o ușiță, 
apare o mână care-i aruncă o casetă cu filmul reținut, apoi îi face un 
semn de bun rămas. Discul își ia zborul peste proprietatea Palomar 
Gardens, unde un alt martor va face și el o fotografie cu un aparat 


Kodak. Filmul înapoiat va fi developat, dar pe acesta, în locul imaginii 
discului, se vor vedea doar niște simboluri ciudate, aceleași cu cele din 
urmele de paşi. Semnificația simbolurilor nu a fost descifrată până în 
prezent. Adamski scrie un text de şaizeci de pagini, pe care-l oferă 
scriitorului britanic Desmond Leslie. Acest text va constitui sâmburele 
cărții Flying Saucers Have Landed, apărută în septembrie 1953, 
avându-i drept autori pe Leslie și Adamski. Cartea va fi un mare succes 
şi se va vinde în peste 100.000 de exemplare. Se consideră că ea a 
constituit actul de naștere al fenomenului contactaţilor. 

Urmează alte observaţii, fotografii, filme, ca şi alte contacte. 
Eroul nostru va fi luat în cele din urmă într-o astfel de navă, va survola 
partea întunecată a Lunii (pe care va vedea păduri şi orașe în adâncul 
unor văi), va vizita planeta. Saturn, va efectua o călătorie pe Venus, 
unde va vedea minunile unei civilizaţii mult mai avansate decât a 
noastră ş.a.m.d. Inutil să spunem că cercetări ulterioare ale acestor 
astre n-au revelat nimic în acest sens. Între altele, are convorbiri cu 
„Maestrul”, un filosof al extratereştrilor având 1.000 de ani. Acesta îi 
explică faptul că extratereștrii au venit pe Pământ pentru a încerca să 
salveze omenirea de amenințarea unui război nuclear, dar și pentru a 
încerca să oprească expansiunea armelor nucleare, care ar putea 
otrăvi în viitor și alte planete. Adamski capătă convingerea că a fost 
ales de această civilizație extraterestră să propage în rândurile 
oamenilor venirea Fraților Spaţiali. El va întemeia o sectă în acest scop. 
Vor urma cărțile Inside the Space Ships (1955) şi Flying Saucers 
Farewell (1961), ambele scrise de el cu multă putere de convingere. 

Reacția oficială (dar şi a omului de pe stradă cu o minimă 
instruire) nu este greu de intuit. Despre OZN-urile pe care le-a 
fotografiat, obținând în final imagini neobişnuit de clare, s-a spus că 
sunt falsuri și că reprezintă, de fapt, capacul unui felinar cu gaz din 
California ultimei decade a secolului trecut, un aspirator sau, eventual, 
un adăpător pentru găini. Opiniile negative s-au accentuat atunci când 
a devenit public faptul că Adamski întemeiase înainte de război secta 
numită „Ordinul Regal al Tibetului”, fiind totodată în relaţii strânse cu 
William Dudley Pelley, șeful mișcării fasciste din S.U.A., ca şi cu alte 
secte și mişcări similare care au înflorit în această perioadă în zonă. 

În ianuarie 1955, publicistul James W. Moseley efectuează o 


anchetă pe cont propriu şi descoperă că multe dintre afirmaţiile lui 
Adamski nu stau în picioare. Martorii care îl urmăriseră în deşert, în 20 
noiembrie 1952, se aflau prea departe și într-o poziție din care nu 
puteau zări extraterestrul; fotograful independent din ziua de 12 
decembrie (nu 13, cum s-a pretins) de fapt nu făcuse nicio fotografie, 
toate fotografiile aparținându-i lui Adamski; textele scrise iniţial au 
fost „îmbunătăţite” de diverse mâini, până să ajungă la tipar etc. 

Totuşi, cercetările ulterioare asupra negativelor acestor 
fotografii, efectuate de specialiști renumiţi, cu aparatura cea mai 
sofisticată, n-au reuşit să descopere nicio fraudă. Pew Marley, din 
Hollywood, declara la terminarea unei expertize că dacă fotografiile ar 
fi totuși falsuri, ele sunt cele mai reușite pe care le-a întâlnit în viaţa lui. 
În plus, din numeroase ţări a fost semnalată efectuarea unor fotografii 
şi filme de către persoane care nu auziseră în viața lor de Adamski, 
reprezentând exact același tip de vehicul, cu aceleași detalii - de pildă, 
trei emisfere plasate în partea de jos, într-un triunghi echilateral. 
Astfel, în 26 februarie 1965, Madeleine Roedeffer, din Silver Springs 
(Maryland), filmează decolarea unui OZN identic, surprinzând pe 
peliculă o stranie metamorfoză în care emisferele se retrag pe rând, iar 
partea din spate pare să se alungească, înainte ca vehiculul să 
accelereze și să dispară. Un capac de felinar nu prea este capabil de o 
atare performanţă. Dar mai sunt și alte semne de întrebare. În 
călătoria sa cosmică, Adamski descrie efectele traversării unei centuri 
de radiaţii în jurul Pământului. Abia peste câţiva ani se vor descoperi 
centurile de radiaţii Van Allen, iar în 1962 astronautul John Glenn va 
semnala efecte surprinzător de asemănătoare. Toate acestea pot fi 
greu considerate doar roade ale unei fantezii prea bogate. Adamski 
vorbeşte despre extratereștri care trăiesc, deghizați, pe Pământ, 
despre faptul că Pământul e un soi de creșă pentru o civilizație care 
face primii paşi ai evoluţiei sale, despre oameni răpiți de OZN-uri şi 
duşi să trăiască pe alte planete, ca şi despre multe alte elemente care 
vor reveni mai târziu, eventual sub hipnoză, în rapoartele unor 
martori. 

Călătoria lui Adamski pe Venus a fost ridiculizată mai ales după 
ce sondele spațiale au descoperit că la suprafața acestei planete 
condiţiile sunt cu totul improprii vieţii - o temperatură de 460 grade 


Celsius, vânturi de 350 kilometri pe oră, fugărind nori de acid sulfuric 
groși de 50 kilometri. Dar, admițând că legătura prin telepatie cu 
misteriosul vizitator ar fi avut cu adevărat loc, ne întrebăm - 
transmiterea telepatică a numelor proprii se face oare fără greş?! Nu 
putea fi cumva confundată „Venus” cu o altă planetă din Univers, sau 
nu putea fi vorba chiar despre o călătorie reală, dar într-o bază 
spaţială de pe Venus, ori într-o lume virtuală (de tipul realității virtuale, 
experimentată și pe calculatoarele noastre)? Sau interlocutorul 
misterios nu putea oare să dea o informație voit greşită, pentru a-și 
disimula vizita îndărătul unei perdele de confuzie? Ipoteza aceasta 
este cu atât mai demnă de atenţie cu cât situaţii similare se întâlnesc în 
rapoarte, mult mai des decât ar crede unii, drept pentru care 
considerăm că e necesar să mai revenim asupra lor mai încolo, pe 
parcursul acestei lucrări. 

Mai mulți asociaţi sau prieteni ai lui Adamski se vor declara şi ei 
contactaţi - printre aceştia se numără autori de cărți, ca John Mccoy, 
George Hunt Williamson, Ray şi Rex Stanford, sau întemeietori de secte, 
ca faimosul părinte al bisericii scientologice L. Ron Hubbard. 

Truman Bethurum era mecanic de întreţinere, cu studiile 
liceale neterminate. El avea 54 de ani și lucra la asfaltarea unei șosele 
în California, în zona deșertului Mojave, în iulie 1952, într-o noapte, în 
vreme ce dormea lângă instalaţiile pe care le avea în grijă, este trezit 
de opt sau zece omuleți măsurând între 1, 40 și 1, 50 metri în înălțime, 
care-l invită, într-o englezească fluentă, să urce într-o farfurie 
zburătoare, unde face cunoștință cu şefa expediției, numită Aura 
Rhanes, o femeie splendidă, deşi bunică, pe care o va reîntâlni mai 
târziu şi într-un restaurant - atunci, ea va sorbi un suc de portocale şi 
se va face că nu-l mai cunoaște. Ea îi spune că sunt veniți de pe planeta 
Clarion, o lume ideală, unde nu există boli, medici, politicieni sau 
impozite, pentru a nu mai vorbi de arme nucleare. Această lume este 
ascunsă vederii pământenilor, fiind pe aceeași orbită cu Terra, dar în 
partea dindărătul Soarelui. Pământul ar putea deveni o planetă fericită, 
aidoma ei, dacă oamenii vor gândi și vor acţiona corect. Dacă nu, „apele 
din deserturile voastre vor fi mai ales lacrimi” Cei de pe Clarion vizitau 
de mult timp Pământul cu navele lor, iar acum erau foarte îngrijorați 
de înarmarea atomică a pământenilor care poate cauza „o dezordine 


considerabilă” în spaţiul cosmic. Căpitanul Rhanes se mai arăta 
preocupată şi de deteriorarea valorilor familiei pe planeta noastră. La 
îndemnul lui Adamski, Bethurum a publicat în 1954 o carte intitulată 
Aboard a Flying Saucer, detaliind experiențele sale cu extratereștrii. 

Un alt faimos contactat, Daniel Fry, era specialist în 
confecționarea de aparatură pentru noile tipuri de rachete americane, 
lucrând la poligonul din White Sands (New Mexico), şi se pare era 
prieten cu Ronald Reagan, viitorul preşedinte al S.U.A. În noaptea de 4 
iulie 1950, pierzând autobuzul, se îndrepta spre casă pe jos, prin 
câmpul deschis, când un OZN oval coboară brusc din cer, aterizând la 
circa 20 de metri de el. Fry se apropie, curios, dar aude dintr-odată un 
avertisment în engleză să rămână locului, deoarece este în pericol. 
Apoi aceeaşi voce încearcă să-l calmeze. Va afla că vocea aparținea 
unui extraterestru pe nume Alan. Vizitatorul îl invită să facă o călătorie 
cu o farfurie zburătoare. Ajuns la bord, Fry face o plimbare până la 
New York (circa 3.000 de kilometri) și înapoi în 30 de minute. La 
această viteză fantastică (aproximativ de zece ori viteza sunetului), Fry 
n-a simțit decât o vagă mișcare. Ocupanţii OZN-ului îi spun că sunt 
urmaşii celor ce au scăpat din marea bătălie dintre Atlantida și 
Lemuria şi care au emigrat în trecut în spaţiu. Îi mai spun că civilizația 
pământească se îndreaptă către un holocaust nuclear şi că va 
supraviețui încercărilor care o aşteaptă doar dacă se va înstăpâni 
„înţelegerea” între națiunile Pământului. Extratereştrii nu doreau să ia 
legătura oficial cu autorităţile pământene deoarece un astfel de contact 
ar fi avut efecte dezastruoase asupra echilibrului sufletesc al 
oamenilor. Fry a fost apoi îndemnat să scrie într-o carte tot ce a văzut 
şi a auzit. 

Fry va publica volumele: The White Sands Incident (1954) și 
Alan's Message to Men of Earth (1955) şi va crea un ordin cvasireligios 
numit „Understanding”. La un moment dat, el a acceptat să fie supus 
testului cu detectorul de minciuni într-o emisiune transmisă în direct 
la televizor; rezultatul a demonstrat că nu spunea adevărul, ceea ce i-a 
adus numeroase critici. Totuși, se întreabă analiștii, ce interes putea să 
aibă Fry să-şi pericliteze o carieră bănoasă pentru o minciună? 

Lista contactaţilor poate continua cu pictorul de firme american 
Howard Menger. Primul său contact a avut loc în 1932, pe când se 


plimba într-o pădure. Aici a întâlnit o tânără frumoasă, cu păr lung și 
blond, ce şedea pe un bolovan, pe malul unui pârâu. Fata era îmbrăcată 
într-un costum de schi translucid. l-a spus lui Menger că ea și 
însoțitorii ei „au venit de foarte departe”, pentru „a lua legătura cu ai 
noştri”. În timpul celui de-al Doilea Război Mondial, Menger va mai 
avea parte de mai multe astfel de întâlniri. 

La sfârşitul războiului, Menger se stabileşte în New Jersey, unde 
deschide un atelier de pictat firme. La un moment dat, în iunie 1946, 
simte o nevoie irezistibilă să se întoarcă în pădurea unde avusese 
prima întâlnire. Nu după mult timp, aterizează un OZN imens, având 
formă de clopot. Din navă coboară trei persoane îmbrăcate în costumul 
de schi, de-acum binecunoscut: blonda pe care o întâlnise cu ani în 
urmă şi doi bărbați foarte bine făcuți. Cei trei îl invită pe Menger într-o 
călătorie prin spaţiu. El este dus astfel să viziteze oraşe de pe Lună și 
numeroase alte locuri miraculoase. Vizitatorii îi spun că într-o viață 
precedentă el a trăit pe Jupiter şi că a fost încarnat acum pe Pământ 
pentru binele omenirii. El va scrie cartea From Outer Space to You 
(1959), în care sunt incluse numeroase scheme de mașinării, întocmite 
conform indicaţiilor primite de la extratereștri; din păcate, atunci când 
respectivele mașinării au fost realizate, s-a constatat că nu puteau 
funcționa. A publicat apoi şi un disc cu cântece cosmice. La ferma sa 
din New Jersey, Menger se apucă să organizeze pentru marele public 
întâlniri cu extratereștri, care pare-se erau contrafăcute. La începutul 
anilor '60, el își retractează în bună măsură istoria, bălmăjind ceva 
despre un experiment organizat de CIA. Toate acestea nu-l împiedică 
să revină la sfârşitul anilor '80 cu o nouă carte, în care retractează 
retractarea şi istorisește noile sale aventuri cosmice. 

Un alt contactat faimos a fost Orfeo Angelucci, mecanic de 
aviaţie. În ziua de 23 mai 1952, după ce şi-a terminat lucrul la firma 
Lockheed, s-a întâlnit pe un câmp lângă Los Angeles cu două globuri de 
lumină verde din interiorul cărora i s-a adresat o voce, care aparținea 
unor „frați spaţiali” (space brothers). Aceştia i-au spus că ei urmăreau 
de mult „evoluţia spirituală a omului” și și-au exprimat teama că 
„progresele materiale” ale omenirii vor pune în pericol evoluţia vieții. 
Un al doilea contact a avut loc în 23 iulie 1952. Angelucci a văzut un 
OZN aterizând pe o porțiune secată din albia râului Los Angeles. 


OZN-ul avea forma unui iglu și era dintr-un material translucid. Cu 
această ocazie, mecanicul de aviaţie a fost luat la bordul navei, la o 
mare înălțime, de unde putea vedea Pământul printr-un perete 
transparent. 

În 2 august, în timp ce se plimba noaptea, aude întâi niște paşi, 
apoi vocea deja cunoscută din precedentele contacte. Fratele spaţial 
Neptun îi transmite că extratereștri numesc Pământul „ținutul 
durerilor” şi că un dezastru numit, Marele Accident” amenință să 
distrugă planeta în anul 1986. „Fraţii spaţiali” sunt aici să ne ajute. În 
ianuarie 1953, Angelucci spune că a suferit o amnezie de o săptămână 
şi că a fost transportat, spiritual, pe o altă planetă. Aici a întâlnit o 
frumoasă extraterestră numită Lyra și pe prietenul acesteia, Orion. 
Angelucci a aflat cu această ocazie că el este încarnarea pe Pământ a 
unui extraterestru numit (de asemenea) Neptun. El se va întâlni cu 
frații spaţiali, de repetate ori, într-un garaj de autobuze. 

Angelucci va publica în 1955 o carte cu tentă mistică, The Secret 
of the Saucers, în care oferea mostre din filosofia „fraţilor spaţiali”. 
Între altele, aceştia i-au spus: „Cu toată frumuseţea sa aparentă, 
Pământul este un Purgatoriu... Ura, egoismul și cruzimea răsar din 
nenumărate locuri ale sale, precum o ceaţă întunecată... învățătorul 
vostru v-a spus că Dumnezeu înseamnă iubire, și în aceste cuvinte 
simple se află toate secretele și toate misterele Pământului și ale 
lumilor de dincolo de el”. O altă idee din carte este că „frații spaţiali” (el 
afirmă că și lisus Hristos făcea parte din această categorie) trăiesc 
printre noi, neștiuţi, pregătind noua eră care va să vină. 

Claude Vorilhon, pilot de curse și ziarist din Franța, a fost invitat 
într-o navă spaţială de un omuleț întâlnit în noaptea de 13 decembrie 
1973. Claude a efectuat astfel mai multe călătorii spaţiale în care a 
văzut o mulțime de lucruri stranii și a făcut, după afirmaţiile sale, o 
baie deosebit de plăcută, în prezența unor femei-robot foarte 
atrăgătoare. Tot la bordul navei, spune el, s-a întâlnit cu ființe dotate 
cu o rațiune superioară, numite Elohim. Acestea l-au invitat să le fie 
ambasadorul lor printre pământeni și să pregătească o nouă venire a 
lor pe Pământ. După cum se ştie, Elohim este numele plural al 
Dumnezeului biblic. Cu această ocazie, i s-a explicat faptul că 
extratereștrii au creat specia umană acum 25.000 de ani, ulterior fiind 


trimişi pentru îndrumarea pământenilor contactaţi precum: Moise, 
Buddha, lisus, Mahomed sau Joseph Smith (întemeietorul sectei 
mormonilor). Ei erau componenți ai acestui Dumnezeu plural şi 
continuau să trăiască la ora actuală pe o planetă „a celor veşnici”, pe 
care şi eroul nostru a apucat să o viziteze. La o deplasare făcută în 
1993 la Moscova, Vorilhon a declarat că omul nu a fost creat de 
Dumnezeu, și nici nu este rezultatul final al evoluției speciilor, ci a fost 
creat de aceşti Elohimi, după chipul și asemănarea lor, cu ajutorul unor 
tehnici de inginerie genetică. Cu o altă ocazie, el afirmase că un consiliu 
extraterestru judecă fiecare om după moarte, decizând dacă merită să 
fie reîncarnat pe această planetă sau urmează să fie aruncat într-un 
cuptor și distrus definitiv. Vorilhon, chemat să se alăture seriei divine 
menționate mai sus, își va schimba numele în Raël și va întemeia secta 
ra&lienilor, propovăduind pacea, iubirea şi viața cumpătată. 

Ra&lienii devotați poartă medalioane mari, cu o zvastică în 
interiorul stelei lui David - simbol primit, zic ei, de la extratereștri -, 
promovează uneori nuditatea (pentru a putea intra mai bine în contact 
cu ființele extrapământene), contactele sexuale libere, inclusiv de grup, 
şi plănuiesc să construiască o ambasadă la lerusalim, unde 
extratereștrii vor cobori în anul 2025. După părerea lor, Biblia trebuie 
reinterpretată, pentru a se pătrunde înțelesul unor fapte istorisite în 
ea. De pildă, pomul cunoașterii binelui şi răului ar fi, în opinia lor, 
cărțile de ştiinţă, iar șarpele ar simboliza un grup de savanți 
extratereștri care au transmis omului această ştiinţă, ce iniţial le fusese 
interzisă pământenilor. Turnul lui Babei era, de fapt, o imensă navă 
cosmică, zidurile lerihonului au fost distruse cu un dispozitiv cu 
ultrasunete, Fecioara Maria a fost inseminată artificial de un 
extraterestru ș.a.m.d. Raël însuși a declarat că este rezultatul unei 
hibridări similare, cu sămânță adusă de pe planeta „celor veşnici”. 

Un caz deosebit, ce trebuie adus în discuţie, este cel al 
fermierului elveţian ciung Eduard Meier cel care s-a întâlnit cu 
extratereștrii prima oară în 28 ianuarie 1975, după care relaţiile lor au 
devenit sistematice. Controversatul contactat afirmă că a intrat în 
legătură cu creaturi din roiul stelar al Pleiadelor (Cloșca cu Pui), aflat 
la circa 400 ani-lumină de noi (stele în general tinere, deosebit de 
active, deci improprii vieţii), una dintre acestea fiind blonda Semjase, 


de o frumuseţe tulburătoare în ciuda vârstei sale de 400 de ani, care îi 
spunea că pământenii trebuie să-și statornicească singuri pacea şi 
iubirea universală, neajutaţi de nimeni din afară. În ciuda cărţilor şi 
numeroaselor articole pe care le-a scris, Meier a continuat să trăiască 
la ferma sa, la fel ca și înainte. Descrierile sale, deosebit de verosimile, 
ca şi cărţile altor autori, precum Gary Kinder sau Wendele Stevens, au 
fost însoţite de câteva sute de fotografii și filme, de excelentă calitate, 
cu OZN-uri (făcute cu o singură mână, zicea el, grație concursului 
primit din partea extratereştrilor). Din păcate, supuse analizei cu 
calculatorul, imaginile s-au dovedit a fi trucate, iar în casa lui au fost 
găsite şi machetele care puteau fi utilizate în acest scop. 

Un contactat mai puţin cunoscut a fost Richard Miller. În 1954, 
aparent întâmplător, el intră în legătură prin radio cu o instanță 
extraterestră care-i cere să meargă într-un loc izolat în apropierea 
orașului Ann Arbor (Michigan). După o așteptare de un sfert de oră, 
vede coborând din cer şi aterizând nu departe de el un obiect discoidal. 
Mai târziu, va afla că numele OZN-ului era Phoenix. În partea de jos a 
vehiculului se deschide o trapă, din care coboară o scăriţă. În 
deschizătură, Miller vede un tânăr îmbrăcat într-o salopetă maro care 
îl invită cu gesturi prietenoase să urce. Ajunge astfel să viziteze nava. 
În camera de comandă, îl întâlnește pe comandant, numit Soltec, care i 
se adresează într-o englezească perfectă, explicându-i că au venit de pe 
planeta Centurus, aflată în sistemul Alfa Centauri. Planeta lor ține de o 
„Confederație Universală” de peste 680 planete care şi-au câștigat 
dreptul de a fi membre ale acesteia datorită progreselor făcute pe 
calea evoluţiei. 

Miller mai află că, pentru a deveni membră a acestei 
confederații, civilizația Pământului trebuie să urce pe o treaptă mai 
înaltă a valorilor spirituale: „Când iubirea de aproapele vostru vă va 
caracteriza pe toţi, atunci Fiii Luminii își vor face apariția și Regatul 
Dumnezeului vostru se va înstăpâni pe Pământ”. Miller îşi dă seama că 
extratereștrii folosesc numele de „Fiii Luminii” pentru aceleași entități 
care în Biblie sunt numite îngeri. Soltec menţionează că cei ce critică 
fenomenul OZN au întrebat adesea de ce extratereștrii nu contactează 
guvernele pământene în mod oficial, dacă sunt atât de avansați. El era 
acum în măsură să ofere un răspuns, și anume că, spre deosebire de 


ceea ce se credea, extratereștrii contactaseră în ultimul timp atât 
guverne, cât şi savanţi de vârf, dar aceștia respinseseră cu dispreț 
mâna întinsă, deoarece nu doreau să renunţe la puterea lor, în 
perspectiva Noii Ere (New Age) care va veni. Ei s-au înţeles să instituie 
o politică de dezinformare, motiv pentru care extratereștrii s-au 
hotărât să contacteze oameni obișnuiți, în speranța că, treptat, 
numărul celor ce înţeleg va creşte și populaţia va ajunge să impună 
schimbarea conducătorilor politici. Soltec îi mai povestește că în 
vechime locuitorii Atlantidei și cei ai Lemuriei, mânaţi de lăcomie, au 
purtat un război termonuclear ucigător. Acum există pericolul ca 
istoria să se repete. „Oare nu-și dau seama oamenii că distrugerea 
materiei este opusă voinţei Creatorului materiei?” Tot de la Soltec, 
Miller află că Pământul se îndreaptă spre un nor de particule 
radioactive, iar navele extraterestre care orbitează în jurul planetei 
noastre ne protejează de ameninţarea lor. 

Contactele lui Miller cu extratereştrii au durat timp de peste 
douăzeci de ani, comunicările primite fiind atent înregistrate în 
numeroase scrieri şi benzi magnetice. 

Frank Stranges a fost (ca și Daniel Fry) un alt contactat cu o 
bună pregătire universitară. El a fost adesea întrebat ce anume l-a 
determinat să se încurce în această poveste. După declaraţiile sale, 
publicate în trei cărţi, începând din 1956 el a avut mai multe întâlniri 
cu ființe extraterestre. De pildă, într-o bună zi, fiind cu treabă în 
clădirea Pentagonului din Washington, Stranges s-a întâlnit cu un 
individ numit Val Thorn care era venit din... Venus. Deși înfăţişarea sa 
era perfect umană, individul respectiv avea mâini moi, ca şi când n-ar 
fi fost din carne şi oase, iar degetele sale erau netede, fără amprente. 
Deşi până atunci nu se mai întâlniseră, extraterestrul îi ştia numele. 
Spunea că se află aici pentru niște probleme privind îmbrăcămintea. 
Avea pe el o salopetă care nu se închidea pe piept cu un fermorar, ci 
era suficient să pună alături cele două laturi și să treacă palma peste 
piept pentru ca laturile să se lipească printr-o sudură invizibilă, grație 
unei forţe misterioase. 

Stranges va afla că Val Thom era un soi de misionar 
interplanetar în slujba „Domnului”. Val și tovarășii săi aveau impresia 
că omul se depărtase prea mult de Dumnezeu şi avea nevoie de ajutor, 


pentru a fi adus înapoi pe drumul cel drept. După spusele lui Stranges, 
straniul vizitator i-ar fi făcut o aluzie din care se putea înțelege că ar 
putea fi aceeaşi persoană cu lisus Hristos. 

Despre Val Thorn se mai spuneau și alte istorii bizare. Dacă ar fi 
să-l credem pe ofițerul Harley Andrew Byrd, într-o zi de la mijlocul 
lunii martie 1957, un OZN ar fi aterizat, în văzul a doi poliţişti, în zona 
orașului Alexandria (Virginia), la circa 22 de kilometri sud de clădirea 
Pentagonului. Din OZN a coborât un bărbat tânăr și chipeș care s-a dus 
direct la mașina poliţiştilor, rugându-i, într-o englezească impecabilă, 
să-l ducă la Ministerul de Război cunoscut și sub numele de Pentagon. 
Poliţiştii au luat legătura cu oficialitățile în drept şi Val Thorn a fost 
primit de unul dintre locțiitorii ministrului, apoi, timp de două ore, de 
vicepreședintele Statelor Unite (devenit mai târziu preşedinte) - 
Richard Nixon. După aceasta, Val Thorn a fost găzduit într-o încăpere 
din Pentagon, până în 16 martie 1960, când s-a întors în locuința sa 
subterană de pe Venus. 

Merită o menţiune fugară secta ISO-ZEN (Internelle Synthese 
Operative Zetetique Energétique et Nucleonique...) din Franţa, condusă 
de J. Martin şi J.P. Appel, reunind câteva mii de adepţi, care, la începutul 
anilor '80, făceau pregătiri pentru o emigrare masivă pe o planetă din 
zona Alfa Centauri. Respectivii indivizi promovau şi o morală mai 
libertină, ceea ce a dus în cele din urmă la desființarea sectei, prin 
hotărâre judecătorească, pentru orgii, trafic de droguri, proxenetism și 
şantaj. În aceeaşi zonă geografică, o altă sectă umbla să achiziţioneze în 
1981 o fermă lângă Cevennes (Franţa), pentru a creşte tritoni de baltă. 
Aceștia urmau să fie expediați pe planeta Baal, care s-ar găsi undeva 
lângă steaua Betelgeuse, cu ajutorul unor OZN-uri ce urmau să 
sosească la momentul potrivit. Sectanţii primiseră informația că 
civilizația acestei planete era pe cale de dispariţie, deoarece 
reprezentanții ei sufereau de sterilitate. Ultima lor salvare erau tritonii 
de baltă... 


2. Întâlniri de gradul IV 

OZN-urile - o problemă mai serioasă decât pare la prima vedere. 
Mii de rapoarte privind răpiri de oameni. Extratereștrii folosesc 
oamenii drept cobai de reproducere? Care este deosebirea dintre 


răpiți şi contactaţi? 

ÎNCEPUTUL UNEI MITOLOGII 

În ziua de 24 iunie 1947, la ora două după amiaza, Kenneth 
Arnold își lua zborul de pe un aeroport din zona Cascade Mountains, 
din statul Washington, cu avionul său personal Callier, cu un singur 
motor şi un singur loc, special conceput pentru zona muntoasă. 
Kenneth Arnold avea 32 de ani şi era un om de afaceri cu o solidă 
reputație, care concepuse și patentase un sistem de control al 
incendiilor, din instalarea căruia câştiga destul de bine. În plus, era 
locţiitor de şef al poliţiei (Deputy Federal US Marshal) în orașul său. În 
ziua aceea, el dorea să ajungă în orașul Yakima din statul Washington. 
Pe drum, şi-a propus să se abată puțin de la traseul obișnuit pentru a 
încerca să găsească un avion de transport Curtess C-46 al Marinei, care 
dispăruse în zonă. Premiul pentru găsirea lui era de 5.000 de dolari. 
Kenneth Arnold avea la activ peste 4.000 ore de zbor, precum și un 
permis special pentru astfel de operaţii de salvare, avionul său putând 
ateriza sau decola pe piste scurte și neamenajate. 

În acea zi de 24 iunie vremea era splendidă, iar vizibilitatea 
excelentă. Kenneth a examinat cu atenție zona, fără a descoperi însă 
nicio urmă a avionului dispărut. La un moment dat, pe când efectua o 
întoarcere, o lumină extraordinar de puternică l-a orbit pentru câteva 
secunde. O clipă, şi-a imaginat că este pe cale să se ciocnească de un alt 
avion. Apoi şi-a dat seama că lumina venea de la o formaţie de patru 
obiecte, urmate de alte cinci, zburând strălucitoare în bătaia soarelui, 
în două șiruri paralele, deasupra muntelui Rainier (4 400 metri) Unul 
dintre obiecte era mai întunecat, avea o formă de semilună și un soi de 
cupolă deasupra. Observarea a durat trei minute și i-a permis pilotului 
să estimeze, în funcţie de niște repere de pe sol, că viteza obiectelor 
era de cel puţin 2 100 kilometri pe oră. Niciun avion pământean nu 
putea atinge o asemenea viteză; abia peste patru luni urma să se 
stabilească primul record supersonic, cu puţin peste 1200 kilometri pe 
oră. 

Când, în jurul orei patru, a aterizat la Yakima, Kenneth i-a relatat 
istoria lui Al Baxter, comandantul aeroportului, făcându-i și o serie de 
schițe. Acesta a chemat câţiva instructori de elicoptere și piloţi, pentru 
a-şi da cu părerea. Unul dintre ei a opinat că poate era vorba despre 


nişte rachete teleghidate, experimentate la o bază militară apropiată. 
Descrierile nu prea se potriveau însă. Kenneth și-a continuat zborul 
spre Pendleton, în Oregon. Rutina cerea ca primul comandant de 
aeroport să-i transmită celui de-al doilea cele raportate de pilot. Deci, 
atunci când a aterizat, eroul nostru era deja aşteptat de o seamă de 
persoane avide de amănunte. Kenneth era de acum pe cale să creadă 
că a fost martorul experimentării unei arme secrete, care putea fi una 
rusească. S-a hotărât să viziteze deci biroul local al FBI. Acesta era însă 
închis. Atunci s-a îndreptat către un ziar local. Aici se afla și 
corespondentul Bill Becquette, care a expediat știrea agenţiei 
Associated Press. Între altele, textul menţiona că obiectele nu aveau 
aripi şi zburau săltând, aidoma planarii unei farfurioare aruncate 
razant pe suprafața unei ape. A doua zi, presa din întreaga lume 
preluase, cu titluri de o şchioapă, știrea că un pilot american se 
întâlnise cu niște farfurii zburătoare. 

A urmat o avalanșă de vizite, scrisori, telegrame, telefoane, 
cărora martorul a încercat, timp de trei zile, să le facă față cu eroism. 
La capătul lor, declara că are impresia că este singurul om sănătos 
într-o imensă casă de nebuni. El a încercat să se refugieze într-o altă 
localitate, unde să fie lăsat în pace. În tot acest timp, el continua să fie 
convins că văzuse niște aparate militare secrete. Presa, precum și o 
parte a marelui public începeau să creadă însă că obiectele erau de 
origine nepământeană. 

Ulterior, s-a constatat că nu era nici prima semnalare a unor 
obiecte zburătoare neidentificate, nici măcar prima care câștigase 
atenția presei. Seriozitatea şi credibilitatea lui Kenneth Arnold a făcut 
însă din relatarea sa prima care a căpătat o atât de largă publicitate. De 
acum înainte, termenul bizar de „farfurie zburătoare” va desemna 
pentru toată lumea ceva straniu și nefiresc, în genul unei mașini 
zburătoare, posibil de origine extraterestră. 

Încă mai important, de acum înainte o mulțime de oameni care 
până atunci nu ar fi avut curajul să-și împărtășească păţaniile, vor 
începe să raporteze întâlniri asemănătoare. Numai în iunie și iulie 
1947 vor fi raportate 850 de întâmplări cu OZN-uri. Între ele, faimosul 
caz din 4 iulie 1947, când din nou presa din lumea întreagă va relata 
ştirea că la Roswell (New Mexico) s-a prăbușit un OZN şi au fost 


capturați câţiva extratereştri morți, ce au fost duși în mare secret la o 
bază a aviaţiei militare - știre dezminţită, evident, a doua zi de 
oficialități. Desigur, inevitabil, au apărut şi farsele cu false OZN-uri. 

Oamenii de știință, ca şi marele public, au încercat să găsească 
explicații pentru toate aceste relatări, inclusiv pentru observațiile lui 
Kenneth Arnold. 


pe lângă pasionaţii noului fenomen, care s-au grăbit să 
vorbească de pildă despre o invazie extraterestră, s-a creat o categorie 
de persoane (numite debunkers) care şi-au propus să demonstreze că 
toate OZN-urile au cauze obișnuite. Unele OZN-uri, spuneau aceștia, 
sunt explicabile în limitele a ceea ce cunoaștem (planete strălucitoare, 
reflectarea razelor soarelui pe parbrizul avionului etc), iar celelalte au 
tot cauze naturale, pe care le putem intui şi explica în viitorul apropiat. 
Acest optimism n-a rezistat însă analizelor. Deoarece situația devenea 
îngrijorătoare, în iulie 1947 a fost solicitat FBI să încerce să dezlege 
misterul, apoi au fost însărcinate cu această misiune alte organisme 
oficiale, unele dintre ele secrete. La ora actuală, după mai bine de 
cincizeci de ani, situaţia încă nu s-a limpezit. 

Kenneth Arnold, care a devenit, desigur, şi ținta unor glume 
răutăcioase, declara peste mulţi ani: „Sunt absolut sigur de ceea ce am 
văzut; dar, credeţi-mă, dacă aș mai vedea un fenomen de genul acesta 
pe cer, chiar și o casă cu etaj zburătoare, n-aş mai sufla nimănui o 
vorbă”. 

Pe parcurs, s-a descoperit că discuri zburătoare fuseseră văzute 
cu mult timp în urmă, inclusiv de observatori avizaţi. De pildă, 
faimosul astronom francez Charles Joseph Messier, creatorul 
catalogului de nebuloase folosit şi azi, a ţinut o comunicare științifică 
în 1777 despre observarea mai multor OZN-uri pe care le-a descris 
drept „discuri rotunde, întunecate”. Cât despre expresia de „farfurie 
zburătoare”, s-a găsit că ea fusese folosită în presă pentru descrierea 
unor obiecte zburătoare misterioase încă de prin 1880 (e drept, fără ca 
termenul „să prindă”). 

Pe parcursul celor cincizeci de ani scurşi după întâmplarea cu 
Kenneth Arnold, a avut loc și o anumită modificare a atitudinii marelui 
public. Un sondaj Gallup din 1966 arăta că 40% din locuitorii SUA erau 


convinşi că OZNrile sunt reale; în 1974, această cifră a crescut la 54%, 
în 1980 la 60%, iar în 1984 la 80%. În 1971, o anchetă organizată de 
revista Industrial Research dovedea că 54% din oamenii de știință 
credeau că e probabil ca OZN-urile să existe. În 1993, 40% din 
americani erau convinși că extratereștrii au vizitat Pământul. O altă 
anchetă, organizată de revista Newsweek în 1996, arăta că 48% din 
americani credeau în realitatea OZN-urilor, iar 29% credeau că 
omenirea a intrat deja în contact cu extratereştrii. Această evoluţie se 
datora, între altele, faptului că fenomenul OZN s-a îmbogăţit cu zeci de 
mii de noi rapoarte privind întâlniri deosebit de spectaculoase (e drept, 
totuși suficient de eluzive pentru a nu fi în măsură să convingă 
comunitatea oamenilor de știință). Urmele lăsate pe sol de obiecte care 
au fost văzute aterizând au fost examinate cu toată atenţia, 
atestându-se că unele dintre efectele constatate (de pildă, puternica 
iradiere) nu puteau fi produse prin activitate umană. Destul de multe 
OZN-uri au fost văzute de astronauți în spațiul extraterestru, ceea ce 
excludea posibilitatea ca ele să fi fost fenomene atmosferice. Alte 
ciudățenii, cum ar fi mutilările de animale (care la mijlocul anilor '80 
trecuseră de 10.000), cercurile şi alte figuri geometrice apărute în 
lanurile de cereale, au fost asociate şi ele OZN-urilor, lărgind ipostazele 
în care era percepută activitatea acestora. La ora actuală, cititorul 
român interesat de subiect are la îndemână o bibliografie suficient de 
bogată ca să nu mai fie cazul să dăm exemple în acest sens. 


RĂPIRI DE OAMENI EFECTUATE DE OZN-URI 

Există însă un domeniu care, deși la un moment dat avea un 
statut marginal și jenant, a ajuns treptat în prim-planul întregului 
fenomen OZN. Tocmai când poveştile contactaţilor începuseră să cadă 
într-o anumită desuetudine, au început să prolifereze cele legate de 
presupusele răpiri de oameni efectuate de OZN-uri. 

Primele cazuri raportate păreau tot atât de absurde ca și 
poveştile contactaţilor. De pildă, tânărul Antonio Villas Boas afirma că 
în noaptea de 15 octombrie 1957, în timp ce ara cu tractorul pe un 
câmp din Brazilia, a fost sechestrat de niște omuleţi într-o navă și adus 
în situația de a avea o experienţă sexuală cu o creatură feminoidă. Apoi, 
în noaptea de 19 septembrie 1961, negrul Barney Hill şi soția sa albă 


Betty, care se întorceau cu mașina dintr-o vacanţă petrecută în Canada, 
către locuința lor din Portsmouth (New Hampshire - S.U.A.), au fost 
escortaţi într-un OZN, unde li s-a făcut o examinare medicală. 
Sociologul Thomas E. Bullard a întreprins o anchetă prin care a 
dovedit că între aceste istorii, cărora li se mai adaugă și o a treia, mai 
puţin mediatizată, n-a existat nicio posibilă contaminare. Oricum, cele 
două istorii de mai sus sunt considerate „pietrele de temelie” ale 
întregului şir care a urmat. La acestea se adaugă și cazul lui Herbert 
Schirmer, un polițist din Ashland, Nebraska, care, patrulând în noaptea 
de 3 decembrie 1967, la ora 2.00, a văzut un obiect luminos, ovoidal, 
aşezat pe şosea. Din obiect au coborât câteva creaturi care l-au invitat 
pentru o jumătate de oră în navă, unde a văzut o mulțime de lucruri 
stranii și s-au transmis nişte mesaje. 

În ultimele două cazuri de mai sus, majoritatea detaliilor răpirii 
au ieşit la iveală prin regresie hipnotică, efectuată de psihologi 
profesioniști. Prin această tehnică, cel hipnotizat este pus să se 
întoarcă, în amintire, într-un moment trecut al vieţii sale. Metoda are o 
eficacitate bine verificată; dacă, de pildă, ni se sugerează că ne-am 
întors în clasa întâi școlară, ne vom vedea înjur toți colegii, îi vom ști 
pe nume, vom putea descrie planșele de pe pereţi etc, într-un mod 
imposibil de reprodus în starea obișnuită de trezie. Metoda nu este 
proprie analizei fenomenelor paranormale; ea se folosește și în 
criminalistică, pentru ca martorii să-și amintească detalii pe care 
altminteri nu le mai ţin minte, ori de către psihologul ce-și pune 
pacientul să retrăiască evenimentele în care el bănuiește că s-a 
întâmplat un eveniment traumatizant. 

La vremea respectivă, însă, nici lumea științifică, nici opinia 
publică nu erau dispuse să accepte realitatea unor răpiri efectuate de 
OZN-uri. O primă schimbare a produs-o cazul din orășelul Pascagoula. 
(Mississippi), aflat pe malul Golfului Mexic. În 11 octombrie 1973, în 
jurul orei 19.00, Charles Hickson (45 ani) şi Calvin Parker (19 ani), 
contramaistru, respectiv muncitor la șantierul naval local, pescuiau pe 
malul râului Pascagoula. Lângă ei a coborât un obiect oval cu diametrul 
cam de 30 de metri. Din obiect au ieșit nişte creaturi înfricoșătoare, 
care i-au paralizat pe cei doi şi i-au transportat în navă. A urmat o 
examinare de tip medical, după care cei doi au fost duși înapoi pe 


malul râului, iar nava a decolat și a dispărut. Întorşi în oraş, Hickson şi 
Calvin s-au dus direct la biroul şerifului şi au povestit întâmplarea. Aici 
s-a efectuat o anchetă polițienească în toată regula. Fără ştirea 
martorilor, totul a fost înregistrat pe bandă, inclusiv discuţiile pe care 
cei doi le-au purtat când au fost lăsați singuri pentru un timp; în 
declaraţiile lor nu apare însă nicio fisură. Prof. dr. James Harder, de la 
Universitatea Berkeley (California) şi prof. dr. J. Allen Hynek, de la 
Universitatea din Evanston (Illinois) i-au anchetat peste câteva zile pe 
cei răpiți, ca și pe poliţiştii care i-au interogat. Cele două victime ale 
răpirii au fost hipnotizate, fiecare separat, şi sub hipnoză au repovestit 
întâmplarea. Mărturiile lor au coincis în mod remarcabil. Hickson a 
fost supus şi testării cu detectorul de minciuni. Nu s-a găsit niciun 
indiciu că ar fi vorba de o farsă. Cazul a beneficiat de o intensă 
mediatizare, determinând, pentru prima dată, o schimbare de optică 
asupra fenomenului răpirilor, la nivelul marelui public şi al 
specialiştilor. 

Fie că numărul de cazuri a crescut în următorii ani, fie că 
martorii erau mai dispuși să le raporteze, fapt e că numărul 
rapoartelor de răpire înregistrate anual a ajuns să fie înjur de zece în 
anii 1973 - 74, 25 în 1976, ceva mai puţine, dar de o stranietate 
crescândă în 1977 - 78, după care creşterea e reluată cu 27 rapoarte în 
1979, 49 în 1980, 41 în 1981. Acestor mărturii li se adaugă „răpirile 
retroactive”, parte ţinute secrete până atunci, parte readuse în 
conștiință prin metoda regresiei hipnotice. La ora actuală, se ştie că 
între anii 1966 şi 1972 au fost depuse 27 rapoarte de răpiri, dar în 
perioada menţionată ele au fost ignorate. 

Unele răpiri au beneficiat şi de martori. Astfel, în seara zilei de 5 
noiembrie 1975, şapte muncitori forestieri se întorceau într-o 
camionetă spre casele lor din Snowflake, lângă Heber (Arizona). Pe la 
ora 18.15, în timp ce treceau Printr-o pădure, au zărit într-un luminiș, 
la circa 20 de metri, un OZN discoidal. Şoferul opreşte camioneta, iar 
unul dintre muncitori, Travis Walton, de 22 ani, se apropie și este 
izbit de o rază de lumină. Ceilalţi fug îngroziţi, apoi se întorc rușinați, 
dar nici colegul lor, nici OZN-ul nu mai erau nicăieri. Urmează o 
anchetă a poliţiei, întărită cu examinări cu detectorul de minciuni, dar 
toți susțin morţiş aceeaşi istorie. În seara zilei de 10 noiembrie, Walton 


reapare, confuz şi înfricoşat. Supus interogatoriului, atât de către 
oficialități, cât şi de cercetători ai fenomenului OZN, el povestește și 
repovesteşte aceeași I istorie. A fost adus la bordul navei, examinat de 
două tipuri de creaturi: nişte omuleți cenușii cu capul mare și ochi 
imenși, dar și de niște indivizi blonzi, cu aparență umană, foarte înalți 
şi atletici. 

Fenomenul răpirilor de oameni efectuate de OZN-uri se va 
contura și mai clar în anii următori, graţie cărților publicate de câțiva 
investigatori OZN, care au fost în același timp şi autori de excepţie. De 
pildă, cazul Betty Andreasson-Luca a fost investigat, începând din 
1977, de către Raymond E. Fowler, care i-ai consacrat, în timp, patru 
cărți, devenite de referință, intitulate: The Andreasson Affair (1979), 
The Andreasson Affair - Phase Two (1982), The Watchers: The Secret 
Design Behind UFO Abduction (1990) şi The Watchers II Exploring UFOS 
and the Near-Death Experience (1995), dintre care primele două au 
fost traduse şi în românește (cu titlul Cazul Andreasson). 

Leo Sprinkle, până în 1989 profesor de psihologie la 
Universitatea statului Wyoming din Laramie, a fost printre primii 
universitari care s-a aplecat, cu instrumente cu adevărat științifice, 
asupra fenomenului răpirilor. Începând din 1982, el a organizat anual 
la Laramie întâlniri ale persoanelor răpite şi ale cercetătorilor OZN 
(aşa-numitele Rocky Mountain Conferences). 

După 1989, a fost silit să demisioneze din postul său de profesor 
activ, intră altele deoarece devenise notorie declaraţia sa precum că el 
însuși ar fi fost răpit de un OZN. Sprinkle a rămas în continuare 
consultant și „profesor emerit” al Universităţii. În 1994, avea la activ 
peste 300 de cazuri de răpiri studiate personal. Practician remarcabil 
în domeniul regresiei hipnotice, el a fost preocupat nu doar de răpiri, 
ci şi de alte zone ale paranormalului, cum ar fi reîncarnările și 
amintirile din presupuse vieți anterioare. Sprinkle recunoaşte că nu 
poate garanta că informaţia obținută prin regresie este adevărată sau 
falsă, dar constată că ea ajută la însănătoșirea multor pacienți. El a 
efectuat şi studii statistice, pentru a găsi corelaţii semnificative între 
răpirile OZN şi altei experiențe paranormale. Crezul său științific, în 
toate aceste direcţii, este: „să continuăm să explorăm, în timp ce 
continuăm să ne îndoim”. Așa cum scria în 1981, convingerea sa este 


că aceste fenomene fac parte dintr-un plan a cărui finalitate este 
transformarea pământenilor în cetăţeni ai Cosmosului, plan pus în 
practică de ființe în esenţă binevoitoare. 

Budd Hopkins este un artist din New York, ale cărui sculpturi 
abstracte pot fi admirate, de pildă, la faimosul Muzeu Whitney şi la și 
mai faimoasele Galerii Guggenheim. La un moment dat, pe când 
OZN-urile nu-l preocupau câtuși de puţin, a fost rugat să ajute un tânăr 
care avusese o experienţă de lacună în timp” în timp ce parcursese, 
noaptea, cu mașina, o anumită porțiune de șosea, după care rămăsese 
cu obsesii și o stare accentuată de rău. Hopkins s-a adresat în acest 
sens unei psihoterapeute newyorkeze, specializată în tratamente prin 
hipnoză, dr. Aphrodite Clamar. Regresia hipnotică efectuată de aceasta 
asupra tânărului a scos la iveală istoria unei răpiri OZN cu conotaţii 
sexuale. Au urmat circa o duzină de alte persoane, fiecare debitând sub 
hipnoză întâmplări care păreau construite pe același calapod. Pentru 
psihoterapeută, toate cele dezgropate astfel formau un fenomen psihic 
straniu, inedit şi deocamdată inexplicabil, în timp ce Budd Hopkins 
credea că îndărătul lor se aflau semnele unei agresiuni discrete ale 
unei puteri nepământene. Omuleţii cenușii, cu ochi imenși şi înfăţişare 
de insectă, descriși în cazurile examinate de Budd Hopkins ca autori ai 
răpirilor OZN, taie cu sânge rece în carnea victimelor umane paralizate, 
le montează implanturi şi nu le înţeleg angajarea afectivă când e vorba, 
de pildă, de pierderea unui copil. Treptat, Hopkins a ajuns la concluzia 
că era vorba despre un imens experiment genetic, practicat asupra 
omenirii, de multe milenii încoace, efectuat de entități venite dintr-o 
altă lume, care încercau să-şi ascundă activitățile ștergând memoria 
victimelor (de unde acea „lacună în timp”). Budd Hopkins și-a publicat 
aceste idei în cartea Missing Time (1981). Reacţia publicului a fost 
promptă şi concretizată în scrisori de la 400 de persoane care aveau 
impresia că au trăit un incident asemănător. Din aceste scrisori își va 
selecționa autorul, care a început el însuși să aplice regresia hipnotică, 
viitoarele sale anchete. 

Dar cartea lui Hopkins a adus şi alte revelații - faptul că 
majoritatea celor în cauză au avut parte de răpiri repetate, dintre care 
prima în jurul vârstei de 5 - 6 ani, ori faptul că familii întregi au fost şi 
continuă să fie urmărite astfel, generaţie după generaţie. În Intruders 


(1987), cea de-a doua carte a sa, Hopkins descrie în premieră cazul 
Kathie Davis, în care, aparent, ea a fost însămânțată artificial cu ocazia 
unei răpiri, ca apoi, peste câteva luni, să i se extragă fătul. După câțiva 
ani, din nou cu ocazia unei răpiri, i se prezintă un copilaș hibrid, cu 
aspect fragil și bolnăvicios, spunându-i-se că este copilul ei. „Sarcina 
întreruptă” a Kathiei devenea simbolul noii orientări a OZN-isticii 
sfârşitului de secol. Aceeaşi carte (ca de altfel şi volumul Watchers de 
Raymond Fowler, în 1990), a sugerat o posibilă legătură între 
fenomenul OZN şi experienţele extracorporale, între psihicul omenesc 
şi globurile luminoase etc. 

Thomas E. Bullard Ph. D. avea în evidenţă, încă din 1987, peste 
300 de cazuri de răpiri. Dintre acestea, 132 erau din S.U.A., 50 din alte 
țări de limbă engleză, 69 din America Latină, 28 din țări continentale 
ale Europei, 3 din fosta U.R.S.S. Două treimi dintre victimele răpirilor 
erau bărbaţi, iar o treime femei. În 76% dintre cazuri, răpirea a avut un 
singur martor; în 49 cazuri, au fost doi martori, în 12 cazuri - trei, iar 
în alte 12 - mai mulți. Regresia hipnotică a fost folosită în 31% dintre 
cazuri, în celelalte amănuntele fiind reamintite spontan. Persoanele 
răpite proveneau din toate păturile societății, aveau toate nivelurile de 
educaţie și cele mai diverse ocupaţii, observându-se o anumită 
preferință pentru persoanele obligate prin profesie să petreacă mai 
mult timp noaptea sub cerul liber. După statistica sa, vârsta cea mai 
des întâlnită printre cei răpiți era între 20 - 30 de ani, numărul 
cazurilor reducându-se drastic peste 40 de ani. Th. Bullard a 
descoperit un scenariu ideal al unei! răpiri, compus din opt părți: 
capturarea, examinarea, discuţiile cu răpitorii, vizitarea navei, o 
călătorie într-un loc nepământean, apariția sau manifestarea divinității, 
revenirea acasă, postefecte. În cadrul tuturor acestora, se pot regăsi 
numeroase detalii care se repetă surprinzător de asemănător la 
martori din diverse locuri, cu diverse pregătiri, de diverse vârste etc. 

Tot el a făcut, în 1996, un alt sondaj, de data aceasta printre 
specialiştii în regresie hipnotică având experiență în anchetarea 
cazurilor de răpiri. Dintre mai mulți specialiști invitaţi au răspuns 13, 
având însă la activ 1700 de cazuri. Puţini dintre cei examinaţi aveau 
amintirea vie a răpirii (prof. John Mack, un alt celebru specialist în 
domeniu, estima la 30% numărul acestora). Ceva mai mulţi aveau doar 


străfulgerări şi reţineau imagini disparate. La majoritatea, istoria 
răpirii a fost reconstituită prin regresie hipnotică. Procentul celor ce 
credeau că răpirea a fost pusă la cale de extratereştri veniți de pe o altă 
planetă varia între 50% şi 75%. 50% considerau experiența negativă, 
30% pozitivă, restul având o atitudine oscilantă. Din 70 de „detalii 
semnificative” ale unei răpiri propuse de Bullard, cei 13 specialiști au 
fost de acord că 41 se repetă în mod sistematic în rapoarte, respingând 
alte 11 detalii din aceeași listă. Răspunsurile celor 13 au fost total 
independente, ceea ce face cu atât mai remarcabile aceste concordanţe. 
Cel mai adesea, răpirile au avut loc noaptea. Dacă între anii 1960 - 
1980 majoritatea cazurilor erau raportate de automobiliştii care 
circulau pe drumuri lăturalnice, după 1980, cele mai multe răpiri au 
loc la domiciliul persoanelor vizate. Există şi numeroase excepții, 
inclusiv răpiri în plină zi, uneori cu mai mulți martori potenţiali, care 
însă aparent nu văd nimic. 

O figură aparte între cei ce studiază fenomenul răpirilor este 
scriitorul. Whitley Strieber. Prin două volume autobiografice 
„nonfiction”: Communion (1987) şi Transformation (1988), la care a 
adăugat mai târziu altele: Breakthrough: The Next Step (1995) şi The 
Secret School (1997), el a acreditat în ochii marelui public imaginea 
investigatorului OZN care a fost, în același timp el însuși victimă a unor 
răpiri. Între extratereştrii binevoitori ai lui Sprinkle şi cei sadici ai lui 
Hopkins, Whitley Strieber încearcă o sinteză, în sensul prezentării 
unor ființe trimise de o forță situată dincolo de bine și de rău. Succesul 
cărților sale a fost imens; numărul scrisorilor primite numai în primul 
an a depăşit 3.000 (după alte surse, 5.000). Cam în același timp, alți 
autori, între care Leo Sprinkle şi Raymond Fowler, vor declara că și ei 
au fost victime ale unor răpiri. Ei s-au supus, cu toţii, unor regresii 
hipnotice, cu rezultate mai mult sau mai puţin spectaculoase. 

Nu este cazul să mai detaliez ori să completez aici scurta trecere 
în revistă de mai sus, având în vedere că există la îndemână suficiente 
lucrări consacrate lor. Demnă de reținut este, în primul rând, mutaţia 
pe care toată această literatură a produs-o. Ca un exemplu ilustrativ, în 
octombrie 1988, în SUA, Canada, Australia şi Noua Zeelandă s-a difuzat 
o emisiune televizată despre OZN-uri. În timpul emisiunii, ca şi după 
aceea, s-a efectuat o anchetă prin telefon. Răspunsurile primite au 


întrecut aşteptările. 30 835 persoane au afirmat că au văzut OZN-uri la 
o distanță mai mică de 150 metri (întâlniri de gradul I), iar 2 482 că 
după o atare „vizită” au rămas urme care, examinate ulterior, au putut 
constitui dovada fizică a observaţiei (întâlniri de gradul II). Mai mult. 

1 477 persoane susțineau că au văzut nu numai OZN-ul, ci și pe 
ocupanții acestuia, stranii ființe nepământene (întâlniri de gradul III); 
în sfârşit, alți 2 969 au declarat că după ce au văzut astfel de „entități” 
acestea i-au forțat să intre în interiorul OZN-ului, unde au fost supuşi 
unui soi de examinare medicală sau au suferit alte manipulări de 
același tip (întâlniri de gradul IV). 

Alte sondaje par să indice că proporţia fenomenului ar putea fi 
mult mai mare, numărul total al persoanelor care prezintă simptome 
ce trimit la o posibilă răpire fiind de ordinul sutelor de mii, dacă nu 
chiar al milioanelor numai pentru S.U.A. În 1991, organizaţia Ropert a 
efectuat trei anchete naționale în S.U.A., pe un eșantion reprezentativ 
de 6.000 persoane, în beneficiul companiei Bigalow Holding. Analiza 
finală indica faptul că 2% din americanii adulți avuseseră în trecutul 
lor o serie de experienţe care sugerau ca posibilă o răpire care le-a fost 
ştearsă din memorie. 

Chiar şi specialiști dintre cei mai sceptici - de pildă, sociologi 
înarmați cu toate instrumentele meseriei lor - au fost obligaţi să 
recunoască, dacă nu realitatea fenomenului, cel puţin răspândirea tot 
mai largă a convingerii Privind existenţa răpirilor, în special în ultimii 
zece ani. În consecinţă, acestui fenomen i-au fost consacrate studii cât 
se poate de științifice. Sociologii nu s-au hazardat, evident, în găsirea 
unor explicaţii. 

Între care menţionez şi cartea mea întâlniri de gradul IV 
(Editura Teora, 1996, cu o reeditare îmbogăţită în 1997). 

În 1991, dr. Leo Sprinkle rezuma istoria de jumătate de secol a 
schimbări de atitudine față de fenomenul OZN prin următoarele 
cuvinte: „La început, nu era bine dacă vedeai lumini care se mișcau pe 
cer. Apoi, a fost bine să vezi lumini pe cer, dar nu era bine să vezi 
obiecte pe cer. Apoi, a fost bine dacă vedeai obiecte pe cer, dar nu era 
bine să vezi obiecte aterizate pe sol. Apoi, a fost bine dacă vedeai 
obiecte pe sol, dar nu era bine să vezi umanoizi lângă obiectele 
aterizate. Apoi, a fost bine dacă vedeai umanoizi, dar nu era bine dacă 


interacționai cu ei. Apoi, a fost bine dacă erai luat la bord și examinat, 
dar nu era bine să treci prin experiențe paranormale sau psihice pe 
parcursul acestor întâlnirilor cu OZN-urile. Apoi, a fost bine dacă 
raportai evenimente paranormale, dar nu era bine dacă spuneai că ai 
intrat în comunicare cu «entitățile» din OZN-uri. Acum, se consideră că 
e normal să fii răpit de «entități» coborâte din OZN-uri şi să intri în 
comunicare cu ei, dar nu este bine să consideri că mesajele care ţi se 
transmit au sens. Ce urmează oare?” 

Aminteam că implicarea în studiul fenomenului OZN a 
determinat ca dr. Sprinkle, căruia nu i se puteau nega meritele 
profesionale, să fie declarat „profesor emerit” şi „consultant”, dar 
îndepărtat de la catedră. Totuși, au existat alți universitari care, fără 
teama de consecințe, au preluat ștafeta. De pildă, cititorul sceptic şi 
neavizat s-ar putea să fie surprins să afle că, între 12 şi 17 iunie 
1992,la Massachusetts Institute of Technology (M.I.T.), una dintre cele 
mai faimoase universități politehnice din lume, a fost organizată 
Conferinţa pentru studiul răpirilor efectuate de OZN-uri. Cei doi 
preşedinţi ai conferinței au fost profesorul David E. Pritcard, Ph. D. (51 
ani), specialist în fizică atomică și moleculară, laureat al unor 
prestigioase premii internaționale, fizician care lucrează la M.L.T. din 
1968, şi profesorul John E. Mack, M.D. (63 ani), profesor de psihiatrie, 
timp de douăzeci de ani, la nu mai puţin faimoasa Harvard Medical 
School din Cambridge și fost director al secției de psihiatrie a spitalului 
acestei universități. La această conferință a participat și Thomas 
Bullard Ph. D., prof. David Jacobs Ph. D., Budd Hopkins, Jenny Randles, 
John S. Carpenter, ca şi alți investigatori de prestigiu ai fenomenului 
OZN. 

Cercetătorii participanţi aveau la activ în total circa 2000 de 
cazuri examinate cu rigoare. În rapoartele anexate, majoritatea 
victimelor afirmau] că au fost răpite de OZN-uri, examinate apoi de 
niște creaturi cenușii, înalte de 1 - 1, 3 metri, cu membre subțiri, cu 
însușiri telepatice, cu cranii enorme și ochi negri, hipnotici, imenși. 
Destul de des se semnalează totuși și vizitatori înalți, cu plete blonde 
sau albe, cu robe albe, lungi și strălucitoare. Ei apar câte doi, trei sau 
patru, încadrându-l pe cel răpit. Foarte des se raportează și alte 
elemente bizare, cum ar fi: o rază de lumină care coboară din 


misterioasa nava şi îl ridică în aer pe cel răpit, examinări medicale, 
mesaje apocaliptice sau ordinul ca victima să uite totul. 

Extraordinarul mister al fenomenului rezidă în marea 
similitudine a istorisirilor celor răpiți. Din circa 60 - 70 de elemente 
semnificative comune tuturor răpirilor, cel puţin câteva zeci se 
regăsesc, sistematic, la fiecare victima. Remarcabilă este și consistenţa 
detaliilor din relatări. Aceste persoane, fiecare cu o bună reputaţie în 
comunitatea în care trăia, nu se cunoşteau între ele, nu au fost 
contaminate anterior cu istorii despre OZN-uri şi s-au decis, de regulă 
ezitant și timid, să-şi expună incredibilele lor istorii. Cei în cauză au 
fost supuși, în cea mai mare parte, unor teste psihiatrice şi psihologice, 
au fost examinați cu detectorul de minciuni și au suportat diverse alte 
teste, fără a putea fi dovediţi ca mincinoși sau bolnavi. 


În martie 1992, într-un articol din prestigiosul British Medical 
Journal, s-a anunţat că oamenii de știință britanici au constatat că 
numărul de spermatozoizi produși de un bărbat sănătos a scăzut la 
jumătate în ultimii cincizeci de ani, cauza cea mai probabilă fiind 
poluarea, acumularea de toxine în mediu. 

Se întâmplă că forme larvare sau fetale ale unor specii nu-și mai 
desăvârşesc dezvoltarea normală, ci devin, în acel stadiu intermediar 
de evoluţie, sexualiceşte mature. La unele specii de amfibii, de pildă, 
această anomalie este obişnuită, depinzând de temperatura mediului. 
Această proprietate se numeşte neotenie. Prin acest proces, ființe 
având gene aproape identice vor avea înfățișări foarte diferite; 
diferența dintre ele nu este deci în zestrea genetică, ci în modul de 
activare a unor gene. Natura „folosește” uneori acest „truc” pentru a da 
la iveală specii cu totul noi față de cele existente. Un exemplu de 
neotenie este, se pare, apariția omului. Fetușşii de om şi de cimpanzeu 
seamănă; extraordinar de mult, dar omul nu mai ajunge la 
„maturitatea tip cimpanzeu”, ci se opreşte undeva pe drum, omul 
semănând cu un făt de cimpanzeu a cărui; evoluţie spre cimpanzeul 
adult s-a întrerupt brusc. Astfel, spre deosebire de vărul său pe scara 
evoluţiei, omul este aproape complet lipsit de păr și are capul 
proporțional mai mare față de corp etc. Nu cumva această schimbare 
s-a datorat unei intervenţii externe? Nu cumva această intervenție 


continuă? Nu cumva așa-numiții extratereştri sunt ființe obţinute din 
material genetic uman prin aceeași neotenie? Există oare cineva care 
efectuează manipulări genetice asupra unor embrioni umani, pentru 
a-i împiedica să ajungă la înfăţişarea normală, omenească, oprindu-i 
într-un stadiu în care capul este și mai mare, comparativ cu un corp 
firav, şi în care părul lipseşte cu desăvârșire. Asemănarea dintre un 
embrion uman și imaginile raportate ale extratereştrilor cenușii este 
izbitoare. 

Numai că, în cazul acestui nou pas în evoluţie, se pare că a 
apărut un, obstacol; dacă toate mamiferele nasc pui vii fără dificultăţi, 
nașterea la om pune deja probleme, deoarece, pe de o parte, capul 
pruncului este foarte mare, iar pe de altă parte, canalul pelvian nu se 
mai poate lărgi deoarece ar afecta mersul biped. Cu alte cuvinte, 
creșterea volumului craniului la mamifere a atins limita superioară în 
cazul omului. Deja foarte mulţi copii se nasc, din acest motiv, prin 
cezariană. O ființă cu un creier mai mare nu s-ar mai putea naște deci 
pe cale naturală. Anumiți analiști ai fenomenului OZN se întreabă dacă 
nu cumva cele de mai sus reprezintă o explicație pentru istoriile 
relatate de victimele unor presupuse răpiri: recoltarea de ovule şi 
spermă, însămânțarea artificială însoţită de primele semne de 
graviditate, apoi, după circa trei luni, dispariţia sarcinii, prin avortarea 
fătului cu ocazia unei alte răpiri, introducerea acestuia într-un uter 
artificial cu aspect de borcan ultrasofisticat, până la atingerea 
dimensiunilor la care va putea începe o viață autonomă. 

Ce se întâmplă de fapt? Să fie vorba despre un imens 
experiment genetic, bazat pe zestrea biosferei pământești, în 
particular, deci, despre crearea de noi rase de oameni din cele deja 
existente, așa cum cred, de pildă, Raymond Fowler și Budd Hopkins? 
Sau poate despre o tentativă de hibridare a omului cu ființe venite din 
alte colțuri ale realității, așa cum presupune John Mack? Sau poate este 
altceva? 

ÎNTRE RĂPIȚI ŞI CONTACTAŢI 

S-a subliniat nu o dată că diferența esenţială dintre răpiți şi 
contactaţi este că primii par să fie realmente traumatizaţi de 
experiența pentru care depun mărturie, nefiind interesați de 
publicitate, de interese materiale sau de altă natură, în timp ce 


contactaţii niciodată nu se arată dezinteresaţi de acestea. În plus, 
răpiții se simt de regulă ghinionişti, agresaţi de nişte făpturi mai mult 
sau mai puțin respingătoare, ajungând să aibă un comportament 
confuz și anxios şi să-şi pună la îndoială sănătatea mintală, în timp ce 
contactaţii se simt nişte „aleşi” pentru misiuni suprapământene; ei 
descriu invariabil ființe ideale într-o ambianţă ideală. 

Dar aduce oare această diferență vreun argument contra 
existenţei răpirilor? Credem că este vorba mai degrabă despre 
diversitatea unor reacţii omeneşti în fața unui fenomen încă 
necunoscut sau poate, de ce nu, de categorii diferite de acțiuni ale 
vizitatorilor în cadrul aceluiași mare experiment. Din acest motiv, nici 
nu vom face, în cele ce urmează, acea distincție categorică între răpiți 
şi contactaţi, pe care o practică, de pildă, literatura franceză consacrată 
subiectului. 

Fenomenul contactaţilor, cel de care ne-am ocupat în capitolul 
precedent, nu a dispărut odată cu proliferarea şi mediatizarea 
cazurilor de întâlniri de gradul IV, ci a suferit o metamorfoză, o 
evoluţie profundă de la descrierile naiv-entuziaste ale anilor '50 către 
o viziune mai complexă și mai matură. Un caz care ilustrează foarte 
bine această evoluţie este cel al lui William Herrmann, analizat în 
cartea colonelului de aviaţie în retragere Wendelle Steyens, UFO 
Contact from Reticulum (1989). 

Începând cu 12 noiembrie 1977, Bill Herrmann, cetățean 
onorabil de 26 de ani din North Charleston (Carolina de Sud), oraș 
aflat pe malul râului Ashley, a văzut în mai multe rânduri un disc 
zburător deasupra câmpului din preajma casei sale, dar a fost convins 
că trebuie să fie nişte vehicule experimentale ale armatei. În 18 martie 
1978, la ora 21.20, zărește din nou OZN-ul. Pleacă să-l urmărească mai 
bine. Acesta, un disc cu diametrul de circa 10 metri, care plutise 
nemișcat la o altitudine de vreo 500 de metri, își stinge dintr-odată 
luminile şi în clipa următoare apare în fața lui Bill, la 10 metri 
deasupra solului. Un fascicul de lumină albastră se opreşte asupra 
martorului, îl paralizează şi îl ridică în aer. Bill îşi revine într-o 
încăpere cu pereţii curbați, scăldată într-o lumină roşie. Era întins pe o 
masă lungă, iar deasupra sa se găsea un dreptunghi de care nu-și putea 
dezlipi privirea; în cadrul lui, se succedau într-un ritm amețţitor culori, 


lumini, care păreau să-l liniştească. Pe piept avea un obiect metalic, 
greu şi rece. Observă în dreapta şi stânga sa doi omuleţi identici, înalți 
de 1, 35 - 1, 50 metri, cu trăsături orientale ale feţei. Aceştia erau 
complet lipsiți de păr, cu pielea neobișnuit de albă, cu ochi de pisică, 
aproape de două ori mai mari decât cei ai oamenilor. Aparent vorbeau, 
dar gura nu li se mișca deloc în acest timp. 

Bill este examinat medical, apoi i se permite să viziteze nava. I 
se spune cu această ocazie că OZN-ul aparţine unei reţele şi vine din 
preajma stelei Zeta Reticuli. Membrii „rețelei” ne ţin de mult sub 
observaţie, dar se tem că oamenii vor abuza de știința lor; acesta este 
un motiv pentru care un contact oficial nu va avea loc prea curând. În 
câteva cazuri (Roswell, Laredo etc), sistemele primitive ale radarelor 
pământene au cauzat prăbușirea unor nave ale reţelei. 

Apoi Bill este anunţat că trebuie să plece și că, pe moment, va 
uita ceea ce a văzut, dar că vizitatorii vor avea grijă de el în continuare. 
Este depus pe pământ cu ajutorul aceleiași raze albastre. Dintr-odată, 
Bill nu-și mai amintește nimic, cu excepţia faptului că a ieșit să 
urmărească un OZN. Vede obiectul îndepărtându-se. Peisajul din jur 
este însă complet altul decât cel pe care îl știa. îl cuprinde groaza și 
începe să se roage. Va fi cules peste puțin timp de pe şoseaua din 
apropiere de o patrulă de poliție. Află că este la circa 15 kilometri de 
casă, şi că este trecut de miezul nopții. 

În săptămânile următoare, Bill este chinuit de migrene și 
insomnii. Treptat, încep să-i revină în memorie fragmentele răpirii. la 
legătura cu doi investigatori ai fenomenului OZN: Wendelle C. Stevens 
din Tucson (Arizona) şi John Fielding din New York, cu care va reuși 
treptat reconstituirea evenimentelor. 

Din decembrie 1978, începe să aibă manifestări de dicteu 
automat, scriind texte hieroglifice fără înțeles, dar şi englezești de tipul 
clarviziunii și precogniţiei. În 21 aprilie 1979, Bill zăreşte din nou 
OZN-ul de câteva ori. Pe la 17.30, se afla singur acasă; este vizitat de o 
sferă strălucitoare, de mărimea unei mingi de baschet, ce îi lasă un 
lingou metalic lung de 7 centimetri, pe care scria „MAN” şi pe care se 
vedeau şi alte semne. Se mai întâmplă și alte fenomene stranii, parte 
din ele chiar în timp ce Herrmann le relatează prin telefon lui 
Wendelle Stevens și lui John Fielding. 


În 6 mai 1979, Bill era din nou singur în casă, soţia lui fiind 
plecată să-și viziteze mama bolnavă. Eroul nostru simte un îndemn să 
meargă cu mașina până la o carieră de nisip părăsită. Peste puțin timp, 
nava discoidală apare și o rază albastră îl duce în interiorul OZN-ului. 
Are din nou momente de amnezie, se vede din nou examinat la modul 
medical, i se permite din nou să viziteze nava. Vede între altele hărți 
cerești în trei dimensiuni, ca și hărți ale continentelor terestre. 
Referitor la investigatorii OZN, i se atrage atenţia că unii dintre aceștia 
sunt agenţi guvernamentali, având ca misiune dezinformarea. Apoi i se 
spune din nou că „timpul a expirat”, iar lumina albastră îl depune în 
apropierea maşinii sale. 

În seara zilei de 11 octombrie 1980, Bill reuşeşte să facă un film 
de aproape cinci minute cu evoluția unui alt tip de OZN. Primeşte prin 
dicteu automat noi mesaje. În 14 mai 1981, Bill îl sună la telefon pe 
Stevens anunțându-l că a intrat în legătură cu un oarecare John, cadru 
al armatei din aceeași zonă, care a fost răpit se pare de același echipaj 
de UFO-nauţi. Persoana respectivă nu a putut fi însă contactată de 
investigatori. 

În urma apariției unor lucrări care tratau cazul său, dar mai ales 
datorită faptului că vestea celor întâmplate începuse să circule prin 
oraș, pe data de 10 noiembrie 1981, Bill Herrmann este destituit din 
funcția de învățător angajat al parohiei baptiste, motivându-se că „s-a 
abătut de la căile Domnului... împotmolindu-se în treburi diavoleşti”. 
Bill, împreună cu soţia lui și cu pastorul parohiei obișnuiau în această 
perioadă să se roage împreună, în speranța că îl vor putea salva de 
Satana pe bietul rătăcit. Lingoul cu inscripția „MAN', a fost aruncat în 
mare de pe un dig, în prezenţa mai multor martori, ca semn că între 
religie, soţie, fiică şi Ei, Bill i-a ales pe primii. 

Totuşi, contactele continuă. Pe 14 noiembrie 1981, Bill primește, 
tot prin dicteu automat, schema de funcționare a generatorului de 
energie al OZN-ului (schemă evident inutilizabilă). Tot de atunci, 
începe să  expedieze președintelui Reagan, organizaţiei CIA, 
reprezentanţilor locali în Senat și Congres diverse texte, mai ales 
pentru interzicerea armelor nucleare, texte recepționate prin dicteu 
automat. În 21 aprilie 1982, Bill primeşte pe aceeaşi cale un mesaj 
oficial al „reţelei”. Între altele, se spune că extratereştrii l-au avansat la 


rangul de „andbahti', un fel de reprezentant cu misiuni speciale pe 
Pământ, cu atribuţii care urmau să-i fie precizate cu ocazia unor 
viitoare instructaje. Se mai transmite că lingoul aruncat în apă a fost 
recuperat de extratereştri, dar că, pe moment, aceştia vor reduce 
activitatea în zonă, între altele pentru a menaja relaţiile cu soţia sa... 

Urmează şi alte întâlniri, în 1982 și 1983. Un reticulian bătrân şi 
de rang înalt, prezentat cu numele de Shauge, îi spune lui Bill că el a 
fost ales deoarece este „unul dintre cei capabili să vadă lumina”, că 
statutul de andbahti îl obligă să rețină ceea ce îl învaţă vizitatorii şi să 
transmită aceste informații pământenilor. 

Între timp, dispar în mod misterios o serie de fotografii și 
negative cu imagini de OZN-uri, iar Wendelle Stevens descoperă în 
casă, ascunse discret după niște scânduri, microfoane cu efect de câmp, 
puse de cineva care voia să-l spioneze. Bill îi scrie lui Stevens cava 
începe un nou capitol al relaţiilor sale cu reticulienii; totuşi, la sfârșitul 
lui 1983, Herrmann, într-o ultimă scrisoare, îl roagă pe investigatorul 
OZN să nu-l mai caute, iar dacă o va face, el nu-i va mai răspunde. 
Stevens se conformează. Alte persoane care încearcă să ia legătura cu 
Bill primesc răspunsul că familia Herrmann s-a mutat într-un loc 
necunoscut, după ce casa le-a ars. În 1988, un cercetător OZN îi 
descoperă numărul de telefon, dar Bill refuză orice discuţie, spunând 
că vrea să uite pentru totdeauna istoria aceasta care i-a distrus viaţa și 
i-a destrămat familia. 

Unii au sugerat că toate contactele lui Herrmann ar fi fost doar 
înșelătorii. Dacă ar fi aşa, remarcăm că el n-a câștigat din acestea 
absolut nimic; dimpotrivă - dintr-un cetățean respectabil, a ajuns să fie 
respins și de comunitate, și de familie. Cui i-ar fi folosit aceste 
înșelătorii? De ce s-ar fi încăpățânat să le menţină până în pânzele albe? 
Să fi fost victima înscenărilor puse la cale de o agenţie secretă? Fără a 
nega posibilitatea unei intervenţii de acest tip, credem că lucrurile 
sunt ceva mai complicate. 

Wendelle Stevens, comentând cazul William Herrmann, critică 
bigotismul exagerat al comunităţii, menționând că în alte locuri situaţii 
similare au fost tratate cu mai multă îngăduință, evocând cazul unui 
paroh baptist din Puerto Rico, care aparent a fost transportat de mai 
multe ori pe nave extraterestre; sau cazul episcopului Whiting al 


diocezei Louis Valley / Sangre de Cristo din Colorado, care a discutat 
probleme de sociologie comparată cu extratereștrii pe care afirma că 
i-a întâlnit; ori cel al preotului budist Kihon din Japonia, care susținea 
că a fost dus să viziteze, timp de două săptămâni, o altă planetă. 
Stevens găseşte chiar exemple de toleranţă, în acest sens, în Vechiul 
Testament. 

Alți autori, de pildă Jean Sider, comentând într-o carte din 1998 
alte cazuri de contactaţi care s-au terminat la fel de rău, trăgea 
concluzia că „de câte ori un contactat atrage atenția marelui public 
asupra cazului său, i se întâmplă ceva care îl va ridiculiza pentru 
totdeauna. lar acest ceva poate fi cauzat de Străinii înşişi. Cine poate 
şti?” El promite chiar să detalieze acest aspect într-o lucrare viitoare. 


3. Contactaţii psihici 

„Channeling'-ul ne aduce vești dintr-o altă lume. Instituţii 
academice care studiază realitatea extracorporalităţii. Tehnologii 
pentru producerea extracorporalităţii. Călătorii prin Cosmos sub formă 
de spirit. Galaxia nu poate fi coordonată decăt de fiinţe spirituale. 


CANALE DE COMUNICAȚIE DINSPRE NEPĂMÂNTENI 

Există o categorie de contactaţi, numiţi contactaţi „psihici”, care, 
deşi nu pretind că ar fi fost luaţi în carne și oase la bordul unor 
OZN-uri, afirmă totuşi că sunt în permanentă legătură cu făpturi din 
lumi superioare nouă. Ei vorbesc cu aceeași dezinvoltură despre nave 
cosmice, extratereștri, lumi plasate pe alte planete, puteri superioare 
care ne controlează etc, ca şi cei contactaţi „fizic” despre care 
aminteam în capitolele precedente. 

Această legătură se realizează, în cazul unora dintre „contactațţii 
psihici”, prin ceea ce literatura anglofonă numeşte channeling 
receptarea de mesaje, imagini, intuiţii etc prin intermediul 
subconștientului de către o persoană cu înzestrări speciale. Câteodată, 
aceasta nici nu înțelege mesajul revelat, care uneori se întâmplă să fie 
într-o limbă necunoscută ori scrisă într-un alfabet nepământesc. Ca un 
exemplu interesant în acest sens, putem cita cazul studiat de Frederic 
Wolf, doctor în muzică. În 1931, o fată din Blackpool, pe nume 
Rosemary, primea și transmitea, în stare de transă, mesaje provenind 


aparent de la o prințesă egipteană care trăise cu 1400 de ani înainte de 
Hristos. Limba vechilor egipteni n-o cunoaște nimeni cu adevărat la ora 
actuală; textele care ne-au rămas din vremurile acelea nu redau decât 
consoanele. Un egiptolog, Howard Hulme, chemat să confirme 
autenticitatea mesajelor, la început n-a înțeles nimic, dar, eliminând 
vocalele, a obținut niște fraze cu sens. Lucrând timp de douăzeci de ore, 
el a pregătit un set de douăsprezece întrebări, respectând modul de a 
vorbi al lui Rosemary, iar fata a răspuns prin şaizeci şi şase de 
propoziţii corecte, în egipteană veche. Dialogul a durat nouăzeci de 
minute. 

O persoană care are darul de „channeling” poate simţi, de pildă, 
din când în când, nevoia de a lua hârtie, instrumente de scris şi de a-și 
lăsa mâna să aștearnă o frază după alta, sau să deseneze etc, cu 
convingerea că nu-şi reda propriile idei, ci transcrie niște mesaje 
dictate de altcineva. Acest dar, numit și dicteu automat, scriere 
automată [termen aparţinând faimosului psiholog Pierre Janet (1859 - 
1947)], ori psihografie, este cunoscut de multă vreme şi i s-au 
consacrat numeroase studii, fără a se putea găsi însă o explicaţie 
mulțumitoare. Ceea ce ştim este că se cunosc mai multe cazuri în care 
s-au scris astfel zeci de cărţi (de pildă, despre brazilianul Chico Xavier 
se spune că ar fi realizat 126 cărți pe această cale). 

Fenomenul de „channeling” continuă o extrem de veche tradiție 
prin care anumiţi „aleși” intrau în legătură cu divinitatea sau cu 
instanțe de pe un alt tărâm. Astfel procedau șamanii din vremurile 
preistorice, profeţii biblici sau sibilele oracolelor de tipul celui din 
Delphi. În perioada primelor semnalări de OZN-uri, continuau să 
activeze numeroase societăți dedicate studierii şi exploatării 
„channeling"-ului. Odată cu primele raportări de OZN-uri, aceste 
societăți au integrat în mod firesc noile apariții misterioase într-un 
sistem mult mai larg şi mai vechi de credințe, incluzând elemente de 
misticism religios, precum: „conștiință cosmică”, „vibrații, 
„reîncarnare” etc. 

Cea mai influentă figură dintre contactații psihici a fost George 
Van Tassel. După absolvirea liceului, el a lucrat la început ca mecanic 
de aviație, apoi, pentru zboruri de încercare, la mai multe mari firme 
constructoare de avioane. În 1947, închiriază un aeroport părăsit lângă 


o formațiune naturală spectaculoasă din California, numită Giant Rock, 
construiește alături o cafenea mică, o șosea până la ea, iar sub stâncă 
sapă o încăpere suficient de largă pentru a încăpea niște canapele, 
scaune și un pian. În această cameră, Van Tassel, înconjurat de 
discipolii săi, „consiliul celor doisprezece”, realizează contactele sale 
mentale cu instanţele extraterestre. Primul astfel de contact se 
stabileşte, în 1951, cu Ashtart, presupus comandant al unei stații 
spaţiale, despre care vom mai pomeni în capitolele următoare. Numele 
acestuia revine obsedant în rapoartele a numeroși alți contactaţi. 
Stația spaţială era controlată de „Consiliul celor Șapte Lumini” de pe 
planeta Shanchea, unde se aflau numeroşi foşti pământeni. Nu peste 
mult timp, Van Tassel intră în legătură şi cu alte entități extraterestre, 
precum Zoltan, Desca etc. El află astfel informaţii despre faptul că omul 
este un hibrid între maimuțe și venusieni, sau despre evenimente! 
biblice, precum steaua de la Bethleem. Van Tassel va mai pretinde şi 
faptul că a fost luat de două ori la bordul unei nave spaţiale de un 
extraterestru pe nume Solganda. Toate acestea el le va descrie în 
cartea sa Into This World and Out Again. 

Faima lui Van Tassel în contextul mitului OZN s-a datorat însă în 
primul rând Convenţiilor de la Giant Rock, organizate de el. La prima 
reuniune, din primăvara anului 1954, au participat peste 5.000 de 
persoane interesate de acest fenomen. Și în anii următori, aceste 
convenţii au rămas reuniunile cele mai mari și mai bine mediatizate 
consacrate OZN-urilor, fiind continuate până la moartea iniţiatorului 
lor. Van Tassel a mai construit în același loc, folosind donații 
substanţiale de la admiratori și pe baza unor instrucțiuni primite de la 
extratereștri, un „Integratron”, o clădire cu patru etaje, în formă de 
cupolă, care se presupunea că ar fi capabilă să prelungească viaţa, să 
producă antigravitaţie sau să facă posibile călătoriile în timp. Din 
păcate, construcția nu a fost terminată până în februarie 1978, când 
autorul ei a murit, datorită vârstei înaintate. Alţii nu au fost la fel de 
norocoşi cu donațiile. Astfel, unui alt contactat, Reinhold Schmidt, 


1 Merită să menţionăm faptul că Astar sau Ashtar era zeul cerului la 
etiopienii precreștini; numele se pare că a fost împrumutat pe filieră 
arabă şi provine din cel al zeiței mesopotamiene Ishtar. 


nişte frați spaţiali, vorbind în germană, i-au spus că în adâncurile unui 
anumit munte din California există nişte depozite secrete pline de 
cristale de cuarț. Pentru exploatarea acestora, el a obţinut donaţii 
substanţiale, în special de la mai multe doamne în vârstă. Din păcate, 
cuarțul nu a fost găsit, banii s-au cheltuit, iar Schmidt a ajuns la 
închisoare. 

George Hunt Williamson, unul dintre prietenii şi martorii lui 
Adamski, utiliza un aparat radio sau o planșă Ouija pentru a comunica 
cu marțienii. Planșa Ouija este o suprafață rotundă, bine lustruită, 
având înscrise de jur-împrejur literele alfabetului. Patru-cinci 
persoane așezate în jur țin degetul sau mâna pe un obiect care poate 
aluneca ușor într-o parte sau alta (de pildă, un pahar întors cu gura în 
jos). Subconştientul participanţilor (presupus a fi în legătură cu o 
instanţă spirituală invizibilă) face ca obiectul să poposească pe rând în 
dreptul unor litere. Acestea, așezate în ordine, formează mesaje, 
răspunsuri la întrebări şi uneori chiar texte foarte lungi (s-au scris şi 
publicat cărţi întregi cu informaţii provenite pe această cale). Se afirmă 
că s-au obținut astfel descrieri surprinzător de exacte ale unor fapte 
din alte epoci, despre care nici participanții la ședințe, nici persoanele 
din preajma lor nu puteau avea cunoștință. 

Contactata Ruth Norman se autodefinea drept „vizionară 
cosmică”. Ea afirma că a primit numeroase mesaje de la ființe 
„supracereşti” și a efectuat numeroase călătorii prin „proiecție astrală”. 
împreună cu soţul ei Ernest, s-a umplicat în lumea OZN-urilor în 1954. 
Ca urmare a unor contacte prin clarviziune cu fiinţe de pe Marte și 
Venus (între care cu spiritele lui Platon și Socrate sau, mai târziu, cu 
vocea preşedintelui John Kennedy), Ruth Norman va Publica o serie de 
cărți conținând mesajele primite. După moartea soțului său, să vă 
declara că este reîncarnarea fiicei faraonului care l-a crescut pe Moise, 
că a fost logodită cu arhanghelul Mihail şi că a fost încoronată ca Uriel, 
regina arhanghelilor. În aceste calităţi, ea va înființa la San Diego 
societatea UNARIUS. 


Ruth Norman a murit în 1993, la o vârstă respectabilă, dar 
discipolii ei continuă să-i venereze şi să-i cultive moştenirea. Unul 
dintre obiectivele principale ale societății, devenită între timp Unarius 


Academy of Science, cu sediul la El Cajon (o suburbie a orașului San 
Diego, California), este pregătirea aterizării în anul 2001, în Triunghiul 
Bermudelor, a unui imens OZN venit de pe planeta Myton. Se prevede 
că aterizarea va avea loc pe o suprafață de pământ care a aparţinut 
Atlantidei, care se va înălța la suprafața apei cu această ocazie. Nava 
respectivă va veni pentru a ne ajuta să intrăm în comunitatea altor 33 
de planete locuite de ființe inteligente. Spectacolul aterizării va fi 
transmis prin toate canalele de televiziune ale Pământului. 

Taximetristul londonez George King, născut la 23 ianuarie 
1919 în Wellington (Shropshire, Anglia), a fost probabil primul 
contactat european, într-o noapte de mai a anului 1954, el a primit, 
mental, de la „frăția cosmică a stăpânilor spaţiului” indicaţia: 
„Pregăteşte-te. Tu vei deveni purtătorul de cuvânt al unui Parlament 
Interplanetar”. În această calitate de „canal” pământean, el va primi la 
început mesaje de la o ființă din planeta Venus având 3.000 de ani, 
numită Master Aetherius, apoi şi de la alte ființe cosmice. Navele 
spaţiale ale acestora orbitează adesea în jurul Pământului. Numărul 
mesajelor primite timp de circa 38 de ani de King va ajunge, conform 
propriilor afirmaţii, la peste şase sute. O bună parte a lor a fost 
înregistrată pe casete. Între altele, mesajele militează împotriva 
armelor nucleare și în favoarea întoarcerii la „Legea Cosmică”, aşa cum 
aceasta ne-a fost revelată prin învăţăturile lui lisus, Buddha sau 
Krishna. King afirma că acești înalți conducători spirituali ai omenirii 
au venit pe Pământ, în vremuri de demult, de pe planete ale păcii şi 
sănătății. Ei continuă să trăiască pe alte planete, pot călători, după 
dorință în orice colț al Galaxiei la bordul unor OZN-uri şi ne vizitează 
chiar şi în prezent, din când în când, pentru a încerca să asigure 
supravieţuire speciei umane. 

King a înființat în 1956, la Londra, tot conform unor indicaţii 
primite de la locuitorii altor planete, Societatea Aetherius, mutându-se 
apoi în Hollywood (California), unde îşi continuă activitatea misionară. 
Membrii acestei societăți sunt îndemnați să devină canale vii pentru 
comunicațiile cu ființele extraterestre. Una dintre invențiile insolite ale 
lui King este o baterie care se încarcă cu energia spirituală degajată de 
rugăciunile credincioşilor. Bateria este reîncărcată periodic de cei circa 
2000 de adepţi, iar energia ei este îndreptată spre anumite puncte ale 


Pământului, pentru înlăturarea sau atenuarea unor nenorociri. Se 
spune că bateria ar funcționa mult mai bine pe culmile munților... În 
acest scop, membrii societății au urcat aparatul lor până şi pe culmile 
muntelui Kilimanjaro, cel mai înalt vârf din Africa. Adepții din 
Societatea Aetherius sunt convinşi că prin rugăciunile lor au reuşit să 
amâne producerea așteptatului cutremur devastator de care se teme 
întreaga Californie, că au reuşit să mărească numărul de persoane 
salvate după un cutremur din Mexic etc. 

Între învăţăturile promovate de Societatea Aetherius se numără 
şi aceea care afirmă că omenirea a fost „reîncarnată” pe Pământ în 
urmă cu 18 milioane de ani, după ce ea își distrusese planeta de 
baștină printr-o uriașă explozie atomică. Atlantida şi Lemuria au fost, 
conform acelorași învățături, vechi civilizații pământeşti, care s-au 
autodistrus și ele în catastrofe nucleare, nenorocire care nu trebuie să 
se mai repete. În cartea You are Responsible, scrisă în anii '50, apar și 
bizarerii mult mai mari - de pildă, King susținea că a fost ajutat să 
viziteze, în stare de extracorporalitate (OBE), planeta Marte, unde un 
pitic l-a atacat cu ajutorul unei arme cu raze, sau că a fost implicat în 
distrugerea unui „meteorit inteligent” care le-a atacat flota spaţială 
ş.a.m.d. Ciudat este că membrii societăţii, unii cu pregătire superioară, 
nu au găsit nimic absurd în aceste afirmații, atât de puerile încât un 
editor de povestiri SF ar fi ezitat să le publice. 

Din 1975, casnica Helena Gustavsson din Suedia, pe lângă 
faptul că a avut o serie de întâlniri cu niște vizitatori veniți de pe o 
planetă din constelația Taurului, a primit numeroase mesaje prin 
telepatie sau pe calea dicteului automat. Cu puterile care i-au fost 
conferite de nepământeni, ea a reușit, între altele, să vindece o bătrână 
paralizată. 

Un caz interesant este și cel al scriitoarei americane Ruth 
Montgomery. Publicistă specializată în probleme de politică şi relaţii 
internaţionale, activând la Washington, ea avea relații în cele mai 
înalte cercuri ale puterii și nu avea niciun motiv să-şi dorească să fie 
privită ca o dezaxată. În jurul anului 1960, după ce l-a cunoscut pe 
binecunoscutul medium Arthur Ford, acesta i-a atras atenţia asupra 
capacității ei de a primi mesaje prin dicteu automat și a instruit-o cum 
să-şi dezvolte acest dar folosind mașina de scris. Mesajele proveneau 


aparent de pe un alt tărâm, de la entități pe care ea le numeşte „ghizi 
spirituali”. Ea spune că acești ghizi nu sunt altceva decât suflete, ca și 
cele ale oamenilor, trecute prin numeroase încarnări, care le-au 
asigurat ascensiunea Pe planuri spirituale superioare. După moartea 
sa, survenită în 1971, Arthur Ford va deveni, el însuși, unul dintre 
acești ghizi spirituali, care-i va transmite elevei sale, prin dicteu, un 
număr de circa 120 de mesaje, pe care ea le va Publica în 1972, sub 
forma unei cărți, devenită best-seller. 

Între altele, Ruth Montgomery a fost prima care a introdus, la 
sugestia „ghizilor” ei, conceptul de „walk-in”, care a făcut apoi vogă în 
sfera cercetărilor asupra fenomenelor paranormale. Asupra acestui 
concept, ca și asupra altor revelații ale lui Ruth Montgomery, vom mai 
reveni în capitolele care urmează. 

MAGONIA - UN TĂRÂM MAGIC 

În anul 1961, Jacques Vallée, astrofizician francez, lucra în 
cadrul programului francez pentru urmărirea sateliților, parte a unui 
program internaţional monitorizat de Observatorul astronomic 
Smithsonian. Într-o noapte, el și colegii săi au urmărit pe radar şi au 
înregistrat pe bandă mișcările unui obiect care nu putea fi nici satelit, 
nici avion, nici balon. Înainte de a introduce datele obținute în 
calculator, şeful lor le-a confiscat banda şi i-a șters conţinutul. Această 
atitudine, profund străină unui cercetător autentic, l-a făcut pe Jacques 
Vallée să devină interesat de studiul OZN-urilor. El va scrie însă, nu 
peste mult timp, că „n-ar trebui să încercăm să demonstrăm că 
OZN-urile constituie un fenomen nou al necunoscutului, posibil de 
origine artificială, înainte de a ne strădui să înțelegem de ce provoacă o 
reacție atât de violentă gândul unui... contact cu civilizația noastră a 
unor entități nonumane, pentru obiective nonumane...” 

În 1962, Vallée emigrează în S.U.A., iar în 1967 își susține 
doctoratul în științele calculatoarelor, la Northwestern University, 
unde devine un colaborator apropiat al profesorului ]. Allen Hynek, cel 
mai proeminent cercetător al fenomenului OZN. Între timp, îi apăruse 
cartea Anatomy of a Phenomenon, una dintre cele mai serioase și mai 
echilibrate cercetări asupra naturii OZN-urilor din vremea respectivă. 
În acel moment, el consideră încă OZN-urile drept nave materiale 
venite de pe alte planete. Ulterior, confruntat cu realitățile 


investigaţiilor de teren, începe să creadă din ce în ce mai mult că 
natura fenomenului OZN este mult mai complexă şi diferită de ceea ce 
se presupunea îndeobște. El va ajunge să afirme, în 1969, că „știința 
modernă stăpâneşte asupra unui Univers îngust, o variațiune 
particulară pe o temă infinită”; adăugând că însuși „studiul OZN-urilor 
a devenit un domeniu de specializare atât de îngust încât experții ce se 
ocupă de el nu mai au timp să-și dezvolte cultura generală”. Cu aceste 
convingeri, el publică volumul Passport to Magonia: From Folklore to 
Flying Saucers (1969), în care scoate la iveală pentru prima dată cu 
pregnanţă paralela dintre fenomenul OZN modern și poveştile despre 
zâne sau pitici. Jacques Vallée va relua această problematică în cartea 
Dimensions: A Casebook of Alien Contact (1988; trad. rom. Alte 
dimensiuni). 

Vallée reia un fragment din scrierile Sfântului Agobard (779 - 
840), arhiepiscop de Lyon, în care acesta îi înfierează pe cei ce cred că 
„există o regiune, numită Magonia, unde călătoresc corăbiile prin nori 
pentru a duce îndărăt în acel ținut roadele pământului distruse de 
grindină şi furtuni”, arătând că totuși el a fost de față când „trei bărbați 
şi o femeie au spus că au căzut din aceste corăbii; după câteva zile de 
captivitate ei au fost aduşi în fața mulţimii pentru a fi uciși cu pietre, în 
prezenţa noastră”. Intervenţia lui Agobard, care a convins poporul că 
aşa ceva este imposibil, a salvat viața celor patru. 

Vallée observă că Magonia, aşa cum apare ea în diverse 
povestiri, este uneori o țară îndepărtată, o insulă invizibilă sau chiar o 
țară din ceruri, dar alteori un soi de univers paralel, care coexistă cu al 
nostru. În această a doua formă, ea devine vizibilă şi tangibilă numai 
unor persoane alese, iar porţile de trecere dintr-o lume în cealaltă sunt 
cunoscute doar spiridușilor și câtorva oameni inițiați de ei. Jacob 
Grimm, faimos filolog, folclorist şi scriitor german din secolul al XIX-lea, 
făcea speculații pe marginea acestui nume, zicând că „Magonia” ne 
duce cu gândul la un „pământ magic”, dată fiind rădăcina latină magus 
(mag, vrăjitor, vrăjitoresc). 

Existența acestui tărâm transpare şi în scrierile altor autori 
dedicați studierii fenomenului OZN. De pildă, una dintre cele mai 
bizare amintiri ale lui Whitley Strieber, ieșită la lumină treptat, fără 
ajutorul hipnozei, se leagă de vara anului 1968, când, în vacanţa sa de 


student, a plecat singur din Londra într-o excursie mai lungă prin 
Europa. O parte din excursie îi era imposibil să şi-o mai reamintească 
altfel decât fragmentar şi fără o înlănţuire logică. Se vede astfel 
primind parcă un bilet al companiei Egyptair, apoi zburând într-un 
avion bizar şi zgomotos în care membrii echipajului seamănă în mod 
straniu cu vizitatorii de „tipul 2” din episodul din decembrie 1986. I se 
face rău și, ca remediu, o „stewardesă” îi picură pe limbă trei picături 
dintr-un lichid foarte amar. 

Urmează o călătorie într-un mare deșert; pe o stâncă, la 
marginea unei oaze, se înalță o zidire atât de veche încât parcă se 
contopeşte cu roca. I se spune că e o universitate veche de un milion de 
ani. Whitley întreabă dacă e vorba de niște ruine; i se răspunde că nu, 
doar că savanții de acolo nu sunt pricepuți în întreţinerea clădirii. Nu i 
se permite să intre în universitate deoarece doi indivizi cu ochi negri, 
imenși, migdalaţi, spun că „încă nu e pregătit” pentru asta. Este obligat 
să petreacă un timp în așteptare, într-o clădire de lut aflată alături, 
într-o încăpere fără niciun mobilier. Urmează fragmente de amintiri la 
fel de bizare, luate parcă din lumea visurilor. Şirul acestor amintiri se 
curmă brusc după ce a fost pus să muşte dintr-un fruct îngrozitor de 
amar. 

Abia mai târziu, citind cartea lui Jacques Vallée, el a aflat cu 
surprindere că în vechile legende, călătoriile în Magonia începeau 
adesea picurându-se trei stropi dintr-un lichid fermecat, pe cap ori pe 
față. lar în multe tradiţii, printre care și cea greacă, dacă cineva se 
întorcea din ţara morților, înainte era pus să mănânce sau bea o 
substanță amară, care aducea uitarea... Tot Vallee observă că, în 
credința populară, „mintea unei persoane care se reîntoarce din Țara 
Zânelor este de regulă ștearsă”. Şi în basmele românești lui Făt Frumos 
i se suspendă memoria în Țara Zânelor; amintirile îi vor reveni prin 
accident, doar atunci când va pătrunde în domeniul interzis al „Văii 
Plângerii”. Tot în folclorul românesc, sufletul mortului care a trecut de 
vămile văzduhului ajunge la un râu din care trebuie să bea pentru a 
uita de dorul de cele pământești. 

SPIRIDUŞI, ZÂNE ȘI IELE 

lelele, în folclorul românesc, sunt, după Victor Kernbach, 
făpturi feminine supranaturale cu puteri magice și cu mare putere de 


seducţie, „locuind în văzduh, în păduri sau peşteri, în munţi, pe stânci 
sau pe maluri de ape, în bălării sau la răspântii, scăldându-se adesea în 
izvoare pure; se crede că apar mai ales noaptea, la lumina Lunii, 
rotindu-se în horă în locuri retrase... fostul lor ring de dans... rămâne 
ars ca de foc, iarba nemaiputând crește pe locul bătătorit, iar crengile 
copacilor din jur fiind pârlite”. Ele pot zbura „fără aripi, şi se pot 
deplasa cu viteze fabuloase, parcurgând «nouă mări și nouă țări» într-o 
noapte”. „Sunt răpiți şi dispar fără urmă toți cei care au reușit să înveţe 
să cânte cântecele ielelor”. Au uneori un rol răzbunător, conferit „sau 
de Dumnezeu, sau de Diavol”; cei pedepsiți „sunt ridicați în vârtejuri, 
apoi chinuiți și smintiți”. 

După chestionarele lui Nicolae Densușianu, ielele sunt duhuri cu 
chip de femeie, umblând noaptea, jucând și dansând. Pe locul unde trec 
„nu mai creşte iarba”, „rămâne o potcoavă de iarbă roşie”, „se 
înnegreşte iarba în formă de cerc”. lelele „vin pe sus, cu lăutari, 
îndeosebi cu „cimpoieri”, „au lumânări aprinse” şi Joacă în pomi”. Dacă 
întâlnesc în calea lor oameni, „îi poartă prin aer de rămân neoameni pe 
viață”. După B.P. Hașdeu, „ielele beau noaptea apă de prin fântâni, şi pe 
oricine va bea după dânsele îl pocesc”. Dimitrie Cantemir, în Descriptio 
Moldaviae (1716), numea ielele „nimfe ale aerului, îndrăgostite cel mai 
des de tinerii mai frumoşi”. 

Aceste exemple sunt luate din folclorul românesc; ele pot 
continua cu multe alte tradiţii, de la noi sau din alte ţări, despre zâne, 
vâlve, rusalii, rusalce, nimfe, ca şi despre nenumărate alte spirite 
feminine ale nopții. Cititorul familiarizat cu fenomenul OZN va 
descoperi în cele de mai sus numeroase similitudini izbitoare, care cu 
greu s-ar putea atribui unor simple coincidențe: apariţiile predilect 
nocturne, originea aeriană, rotirea luminoasă, cercul ars care rămâne 
în iarbă, atracția față de sursele de apă, reziduurile pe care le lasă în 
urma lor, afectarea copacilor din jur, zgomotul însoțitor ca de cimpoi, 
viteza fantastică de deplasare, răpirea unor oameni, dar și componenta 
sexuală, atât de prezentă în rapoartele recente ale „întâlnirilor de 
gradul IV”, ori cea care plasează aceste făpturi în postura de 
intermediari între stăpânii lumilor transcendente și pământeni. Să fie 
oare toate acestea doar simple confabulaţii născute din teama firească 
de întuneric, prezentă la toate popoarele? Să fie asemănările cu 


fenomenul OZN doar simple coincidențe? Puțin probabil. 

Jacques Vallée atrage atenția asupra unui manuscris al 
reverendului Robert Kirk, din Aberfoyle (Scoţia), intitulat The Secret 
Commonwealth of Elves, Fauns and Fairies, elaborat în 1691, în care 
este descrisă o organizare secretă a spiridușilor. Printre concluziile 
autorului găsim ideea că aceste făpturi au un statut intermediar între 
oameni și îngeri, sunt inteligente și curioase, pot să apară şi să dispară 
la dorinţă, eventual fiind chemate prin farmece, au puterea să ia cu ele 
tot ce le place. Călătoresc adesea prin aer cu toată averea lor. Au totuşi 
locuinţe largi, în interiorul Pământului, locuințe luminate de lămpi 
veşnice și de focuri care n-au nevoie de combustibil. Spiridușii pot 
ajunge la aceste locuinţe prin cele mai înguste fisuri ale solului. Între ei 
vorbesc foarte rar, şi atunci printr-un soi de fluierat. Când stau însă de 
vorbă cu oamenii, folosesc limba acestora și se țin de obiceiurile 
locului. Nu par să fie devotați lui Dumnezeu, nici să aibă vreo religie. 
Au însă o filosofie; între altele, susțin că nimeni şi nimic nu moare; 
toate au o evoluție ciclică, fiecare ciclu reluându-l pe cel precedent, 
reînnoindu-l și îmbunătăţindu-l. Reverendul Kirk a fost el însuși 
obiectul unor legende în vremurile respective - s-a spus că, de fapt, el 
nu a murit, ci a fost răpit de zânele supărate că le-a dezvăluit tainele, 
iar în sicriul său s-ar afla numai pietre; aceste legende au luat o 
asemenea amploare încât succesorul său în parohia Aberfoyle, 
reverendul Taylor, a simţit nevoia să ancheteze cazul şi să dea o 
dezmințţire în scris. Cei interesaţi mai pot găsi și alte de detalii asupra 
acestui straniu personaj în cartea lui Jean Sider: Contacte Supraterestre 
- elemente de stranietate (1997). 

Într-o carte privind istorii despre zâne, publicată în 1891 de 
Edwin Hartland, Jacques Vallée găsește trimiterea la o mărturie, 
întărită prin jurământ, scrisă aparent de un cleric, pe data de 12 aprilie 
1671. Autorul mărturiei, pe nume Peter Rahn, afirma că în seara unei 
zile din 1660, el și soţia sa, care era moașă, se aflau la ferma lor, când a 
apărut de niciunde un omuleț negricios la față și îmbrăcat în haine 
cenușii, care s-a rugat ca moașa să vină să-i ajute nevasta să nască. 
Declarantul, văzând că are de-a face cu un troll (personaj cu puteri 
fabuloase din mitologia scandinavă), s-a rugat pentru nevasta sa, a 
binecuvântat-o şi i-a spus să plece, în numele Domnului, cu străinul. 


Amândoi au dispărut ca luați de vânt. Povestea se termina cu 
întoarcerea moaşei pe aceeași cale aeriană. Aici putem face o paralelă 
interesantă: după cum relatează Ray Fowler, în The Watchers, în 1973 
Betty Andreasson-Luca a fost răpită și dusă ca să asiste, la bordul unui 
OZN, o femeie care a fost determinată să avorteze doi feți gemeni, 
introduși imediat într-un incubator special. Să aibă oare aceste 
întâmplări o legătură peste timp? 

Dar coincidenţele nu se opresc aici. În documentul la care facem 
referire, se mai spune că moaşa a fost dusă într-un loc subteran, 
ajungând acolo printr-o uşă metalică strălucitoare, care conducea în 
țara omulețţilor, un ţinut scăldat într-o lumină strălucitoare, cu o sursă 
invizibilă. Cei familiarizați cât de cât cu fenomenul răpirilor OZN își 
dau seama că o astfel de istorie ar fi raportată în zilele noastre ca o 
întâlnire de gradul IV, în care un extraterestru cenușiu a apărut în casă, 
a răpit o persoană, făcând-o să plutească prin aer, ducând-o şi 
aducând-o înapoi cu un OZN etc. 

La Kirk sau la contemporanii săi se găsesc şi alte analogii 
frapante cu fenomenul OZN: faptul că spiriduşii răpesc și ucid vitele 
oamenilor, absenţa unor uși sau ferestre în locurile în care sunt duși 
cei răpiți, ştergerea memoriei, înainte de întoarcere, sau interdicția de 
a vorbi despre cele văzute, femei aduse pe tărâmul spiridușilor şi 
invitate să țină în braţe copii hibrizi cu aspect maladiv etc. Toate 
acestea au determinat mai mulți analiști să tragă concluzia că 
manifestările spiriduşilor de acum câteva secole şi fenomenul OZN 
modern nu sunt decât două fațete ale aceleiași manipulări exercitate 
asupra omenirii de o inteligență superioară, utilizând mijloace 
specifice fiecărei epoci... 

Jacques Valle comentează nenumărate alte documente ale unor 
învățați medievali sau din epoca renașterii, între care Facius Cardan și 
Paracelsus, ce au încercat să sistematizeze credințele populare din 
vremea lor privitoare la fiinţe ale aerului, considerate capabile să 
interfereze cu activitățile omenești. Evident, acești învăţaţi au încercat 
să împace dogma religioasă creştină cu tradiția populară. Între altele, 
ei consideră că toate aceste făpturi miraculoase iele, zâne, spiriduşi etc. 
reprezintă o categorie aparte, pe lângă alte trei: îngerii, diavolul cu 
demonii săi şi sufletele celor morţi. În ciuda unor acțiuni, cum ar fi 


răpirile de persoane, lumea le considera în esență binevoitoare, 
sincere și capabile să ajute pe cei nevoiaşi. Totuși, respectivele făpturi 
puteau deveni nemiloase cu cei lacomi - există alte câteva istorii în 
care o moaşă a fost chemată de spiriduși, iar în final ea cere aceeași 
plată ca pentru o femeie obișnuită; i se spune cu această ocazie că, dacă 
ar fi cerut mai mult, ar fi fost pocită sau îmbolnăvită, dar pentru că nu 
s-a lăcomit va primi ca răsplată o pungă plină cu galbeni. 

Vallée scrie: „O anumită putere, atribuită azi celor veniți cu 
farfuriile zburătoare, era pe vremuri proprietatea exclusivă a lumii 
zânelor”, dar „ocupanții OZN-urilor, la fel ca și ielele celor din vechime, 
nu sunt extratereștri. Ei sunt locuitorii unei alte realități”. Pentru a 
sublinia și mai bine aceste concluzii, Vallée analizează și numeroase 
lucrări ale unor folcloriști din vremurile noastre. De pildă, îl citează pe 
cercetătorul Walter Evans-Wentz, care, într-o lucrare din 1909 privind 
tradiţiile celtice din Marea Britanie, scria: „Am cunoscut o persoană, 
numită Roderick Macneil, care a fost ridicată în văzduh de către intruși 
şi lăsată jos cu trei mile mai încolo”. Un alt informator i-a povestit că în 
munți trăieşte un popor de spiriduși, numit de irlandezi „Gentry”, iar 
de scoțieni „Good People”. Aceștia au puteri extraordinare; pot, de 
pildă, paraliza un om dintr-o privire. „Ei răpesc oameni tineri şi 
inteligenţi, care-i interesează. Răpesc atât trupul, cât şi sufletul, 
transformând apoi trupul acestora într-unul care seamănă cu al lor”. Ei 
trăiesc în castele subterane, în care rămân veșnic tineri (subliniem 
paralela şi cu un binecunoscut basm românesc). Mâncarea lor nu 
conţine sare. Dacă o persoană răpită acceptă să mănânce din mâncarea 
lor, ea nu se mai poate întoarce niciodată acasă. 

Istorii de acest fel se găsesc, cu duiumul, în vechile scrieri. 
Cititorul român care dorește să aprofundeze aceste argumentări poate 
citi cu folos de pildă cartea lui Vallée, Dimensiuni, sau cărţile lui Jean 
Sider, traduse recent în româneşte, în care va găsi sute de alte paralele 
între relatările populare privind diverse făpturi fantastice și 
fenomenul OZN. 

6. CONEXIUNEA RELIGIOASĂ 

Sutele de apariţii ale Fecioarei Maria se aseamănă tulburător, în 
detalii, cu miile de rapoarte despre OZN-uri. Biblia şi OZN-urile. Noe a 
fost un hibrid extraterestru? Îngerii ne veghează din OZN-uri? Sunt 


cumva OZN-urile lucrări ale Diavolului? 

APARIȚIILE FECIOAREI MARIA ȘI FENOMENUL OZN 

În zorii zilei de 9 decembrie 1531 la zece ani după cucerirea 
imperiului aztec de către spanioli, un băştinaş de cincizeci şi șapte de 
ani, convertit la creştinism şi botezat Juan Diego, se ducea spre biserica 
din Tlaltelolco, în apropiere de Tenochtitlán (México City). În acea zi 
de decembrie era foarte frig; cu atât mai mare i-a fost mirarea auzind 
dintr-odată un concert de păsări cântătoare. Uimit, se opreşte şi aude 
atunci o voce de femeie strigându-l pe nume; vocea venea dinspre un 
vârf de munte din apropiere, ascuns în ceață. Se îndreaptă într-acolo şi 
vede o tânără mexicană de aproximativ paisprezece ani, foarte 
frumoasă, învăluită din cap până în picioare în raze aurii, care 
străluceau ca soarele. Ea îi spune lui Juan Diego că este Fecioara Maria, 
că doreşte să i se clădească o biserică în acel loc și că această dorință 
trebuie transmisă imediat episcopului din Tenochtitlán. 

La vremea aceea, mexicanilor băștinaşi nu li se permitea să 
apară în fața notabilităților spaniole decât în cazuri cu totul 
excepționale. Juan Diego face eforturi deosebite pentru a ajunge la 
episcop; acesta îl ascultă condescendent, fără să creadă o iotă din toată 
istoria. Juan se duce din nou pe munte, întâlneşte din nou Fecioara și o 
imploră să aleagă un sol mai vrednic decât el 

Ea îi spune că el este cel pe care ea l-a ales, și prin urmare 
trebuie să persevereze. A doua zi dimineață, Juan Diego e din nou la 
episcop, care pare tulburat de râvna cinstită a mexicanului, dar pune 
nişte slugi să-l spioneze 

Aceștia raportează că l-au văzut urcând pe munte, dispărând în 
ceață, după care nu au mai fost în stare să dea de el. Fecioara îi spune 
lui Juan Diego să revină şi a doua zi. El nu va veni însă, fiind nevoit să 
stea la căpătâiul unchiul său, care era pe moarte. În dimineaţa 
următoare, Juan aleargă după un preot pentru împărtășanie, dar 
Fecioara îi taie calea. Îi spune că unchiul său se va însănătoşi (ceea ce 
s-a şi întâmplat). În schimb, ea îl roagă pe Juan Diego să urce pe vârful 
muntelui şi să-i culeagă de acolo flori. Acesta știa că în decembrie nu va 
găsi acolo nicio floare, totuși se supune poruncii și, miracol, va găsi în 
locul indicat „trandafiri de Castilia cu petale pline de rouă”. Îi culege, îi 
înveleşte în mantia sa grosolană de indian, pentru a-i feri de îngheţ, și 


îi aduce Fecioarei. Ea aranjează trandafirii în mantia indianului, după 
care îi spune să ducă acest semn episcopului. Persoanele întâlnite în 
drum îl îmbrâncesc, vrând să-i smulgă florile, dar Juan Diego ajunge în 
cele din urmă cu bine în fața episcopului. Aici, desface mantia, dar 
florile, aduse cu atâta grijă, cad pe jos într-o grămadă dezordonată. 
Omul nostru nu are însă timp să se rușineze pentru gestul său 
neîndemânatic, deoarece episcopul se ridică de pe scaun şi 
îngenunchează în fața mantiei, la picioarele lui Diego. În câteva clipe, şi 
celelalte fețe bisericești îi urmează pilda. Pe mantia indianului, o 
bucată de pânză aspră, de 170 pe 100 centimetri, ţesută din fire de 
maguay, de culoarea lânii nealbite, apăruse o imagine de 140 
centimetri a Fecioarei Maria, înconjurată cu raze aurii. Era înfățișată în 
cele mai mici detalii, într-o postură grațioasă și de nepământească 
dragoste, acoperită cu o mantie albastră brodată cu aur curat și 
presărată cu stele aurii, purtând o tunică roz, împodobită cu flori aurii. 
Dedesubt se mai vedeau o semilună, precum și capul şi brațele unui 
înger. Fecioara va apărea în aceeași zi şi unchiului lui Juan Diego, 
căruia îi va zice: „Numeşte-mă pe mine şi numește imaginea mea Santa 
Maria de Guadalupe”. 

Cel puţin, aşa spune legenda... Azi, mantia lui Juan Diego este 
aşezată pe cel mai înalt altar din biserica Fecioarei din Guadalupe din 
Ciudad de Mexico. Chiar şi în zilele noastre, peste o mie cinci sute de 
oameni îngenunchează zilnic în fața ei. 

Pe lângă numeroasele elemente care ne tulbură în această 
extraordinară istorie, ne frapează şi marea asemănare a unor detalii cu 
cele din rapoartele moderne privind OZN-urile. Pentru a înțelege mai 
bine care sunt aceste asemănări, mai expunem în rezumat câteva 
cazuri înrudite. 

În 13 mai 1917, la Fatima un orășel din Portugalia, trei copii 
care păzeau oile au văzut o lumină într-o vâlcea. Când s-au apropiat au 
fost orbiţi de imaginea unei Doamne micuţe, înconjurată de raze. Cel 
mai mare dintre copii, Lucia, a intrat în vorbă cu apariţia, iar aceasta 
le-a spus, între altele, să se reîntoarcă în același loc pe data de 13, în 
fiecare lună. În 13 iunie, au mai venit şi alte 50 de persoane, care i-au 
văzut pe cei trei copii transfiguraţi vorbind cu un personaj care le-a 
rămas însă invizibil. La sfârșitul dialogului, însă, martorii au auzit o 


explozie şi au văzut un norișor alb ridicându-se din apropierea unui 
copac. În 13 iulie, întrucât vestea minunii se răspândise, numărul 
martorilor a crescut la 4.500. De data aceasta, ei au auzit un bâzâit, au 
simţit fenomenul de descreștere a temperaturii şi a luminii soarelui şi 
au văzut coborând un norișor alb deasupra copacului respectiv. La 
plecarea Doamnei, s-a auzit un sunet strident. Acum, ea le-a transmis 
copiilor profeţii, inclusiv unele privind pericolul care paște omenirea 
din partea Rusiei. În 13 august, erau prezente deja 18.000 de persoane, 
dar nu și copiii, care fuseseră închiși în acea zi de către o oficialitate 
locală, dornică să pună capăt acestui nonsens. Oamenii au auzit 
bubuind tunetul, au văzut o fulgerare și au observat din nou norișorul 
care a plutit câteva minute deasupra copacului după care a dispărut. 
Norii de pe cer au devenit stacojii, apoi multicolori şi un glob luminos 
s-a rotit prin văzduh, în 13 septembrie se adunaseră 30.000 de 
persoane, inclusiv doi preoţi, veniți în misiune oficială, pentru a 
demasca presupusa impostură. Ulterior, ei înşişi au depus mărturie că 
mulțimea a zărit un glob de lumină coborând încet către copii; globul 
s-a aşezat în copac, acolo s-a format un nor alb și din cerul senin au 
început să cadă „petale” albe, care se evaporau pe măsură ce se 
apropiau de pământ. Copii au văzut din nou Doamna și au dialogat cu 
ea. Apoi, globul strălucitor s-a ridicat şi a dispărut în soare. În 13 
octombrie, au venit 70.000 de persoane. Cu această ocazie, mulțimea a 
văzut un „dans al Soarelui”: un disc supranatural care se rotea cu 
rapiditate în jurul propriei axe și răspândea raze diferit colorate. În 
cele din urmă, discul a dispărut din nou în soare. Concomitent, au fost 
observate şi alte fenomene nefirești. Copiilor li s-a transmis mesajul că 
aceasta a fost ultima întâlnire. Ulterior, s-a dovedit că Lucia mai fusese 
vizitată în mai multe rânduri de îngeri, în 1915 şi 1916. O parte dintre 
cei care au participat la apariţiile de mai sus au avut parte de vindecări 
miraculoase. Biserica Catolică a efectuat anchete minuţioase și, în cele 
din urmă, în 1930, a acceptat realitatea istoriei. 

În 24 iunie 1981, lângă satul Medjugorje (Bosnia), în jurul orei 
18, două fete, de 15, respectiv 16 ani, au văzut, la circa 200 de metri, o 
ființă semănând cu o femeie tânără, îmbrăcată în gri, plutind la o 
oarecare înălțime deasupra pământului. În primul moment, s-au 
speriat şi au fugit. Apoi s-au întors însoțite de alţi tineri. „Apariţia” era 


încă acolo, le-a făcut semn să se apropie şi a intrat în vorbă cu ei. Pe 
una dintre fete a consolat-o, transmițându-i poveţe de la mama ei, 
recent decedată, despre care i-a mai spus că e fericită. În data de 
25 iunie 1981, la ora 18.30, tinerii, şase la număr, având între 10 şi 17 
ani erau pe același deal unde avusese loc întâlnirea din ziua 
precedentă. Femeia a apărut din nou. Tinerii au întrebat-o cine este, 
iar ea le-a răspuns: „sunt binecuvântata Fecioara Maria”. Cei şase au 
căzut în genunchi şi au început să se roage, apoi au întrebat-o dacă va 
reveni și a doua zi, iar ea a încuviințat. În 26 iunie, din nou la ora 18, 
întâlnirea s-a repetat. La sugestia unui sătean, una dintre fete adusese 
cu ea apă sfinţită, cu care a stropit apariția, pentru a se încredința că 
nu este o ipostază a Satanei. Micuța femeie le-a zâmbit îngăduitor și 
le-a transmis un mesaj de pace între oameni. Deși erau mai mulți de 
față, doar cei şase care fuseseră cu o zi înainte au văzut apariţia. Istoria 
s-a repetat și în a patra zi. Tinerii s-au rugat ca Fecioara să le dea un 
semn, o dovadă, deoarece sătenii îi credeau mincinoşi, dar ea doar le-a 
zâmbit, i-a încurajat și i-a îndemnat să vină şi a doua zi. 

A cincea zi, întrucât vestea minunii se răspândise, s-au adunat 
circa 15.000 de oameni pe dealul unde aveau loc apariţiile. Din nou, 
apariţia a fost văzută doar de cei şase. Când aceștia au rugat-o pe 
Fecioară să se arate şi celorlalți, ea le-a răspuns: „Binecuvântaţi cei ce 
nu văd şi totuşi cred”. Preotul catolic local i-a sfătuit pe cei șase să 
termine cu această poveste aberantă. Noaptea următoare poliţia i-a 
arestat. Au fost duși la Mostar, examinaţi de un psihiatru, intimidaţi de 
poliţişti, totuşi n-au renunțat la declaraţiile lor. O doctoriță a fost 
trimisă ca să asiste tinerii la straniile lor întâlniri. Ea nu va vedea 
Fecioara, dar, încercând să atingă cu mâna ceea ce tinerii spuneau că 
văd, va fi scuturată ca de un șoc electric. Ea va refuza să se mai 
întoarcă în acel loc. 

În 30 iunie, tinerii au fost supuşi din nou unui examen psihiatric. 
Autoritățile comuniste au ordonat să se pună capăt întregii poveşti, 
chiar prin folosirea forței. Localitatea a fost împânzită de agenţi de 
securitate. Aparițiile au continuat totuși sporadic, în alte puncte din sat. 
Au avut loc mai multe vindecări miraculoase. Preotul, convins de 
anumite semne, a început să creadă în autenticitatea contactelor și să-i 
apere pe tineri. 


În 2 august 1981, întocmai ca şi în acel „dans al Soarelui” de la 
Fatima, mai mulți oameni au văzut o lumină desprinzându-se din 
Soare, transformându-se într-un curcubeu deasupra dealului și 
trecând apoi deasupra bisericii. Concomitent, circa 150 de oameni au 
declarat că au observat imaginea clară a unei femei, ca și alte semne 
miraculoase. „Dansul Soarelui” a fost observat și dintr-un sat învecinat. 
Episcopul din Mostar va veni să ancheteze în persoană cele întâmplate. 
El va declara că a rămas cu convingerea că niciunul dintre copii nu 
mințea ci spunea ceva în care crede profund, fără a se putea pronunța 
dacă era vorba de un fenomen supranatural sau subiectiv. 

Acţiunile de intimidare vor continua și se vor înăspri. 
Mass-media oficială vorbea chiar de o grupare teroristă. Preotul catolic 
local va fi arestat şi condamnat la trei ani și jumătate închisoare pentru 
nişte critici pe care le-ar fi adus în biserică orânduirii de stat. După un 
an şi jumătate, va fi eliberat, în urma presiunilor exercitate din 
străinătate. Aceste represalii nu vor împiedica totuși venirea 
pelerinilor într-un număr din ce în ce mai mare. În 12 septembrie 1981, 
de sărbătoarea înălțării Crucii, numărul credincioşilor veniţi la 
Medjugorje a fost estimat la 70.000. 

Întâlnirile celor şase tineri cu Fecioara au continuat, eludând 
interdicțiile oficiale, în diverse locuri, dar în bună măsură în biserica 
din localitate. În anii care au urmat, ele nu mai erau zilnice şi se 
manifestau individual, dar nu au încetat nici până azi. În total, au fost 
peste 2000 de apariţii. „Doamna” le-a transmis martorilor să se roage 
pentru iertarea păcatelor lumii. Ei intrau acum în contact cu 
miraculoasa arătare prin rugăciuni prelungite sau folosind rozariul. 
Fecioara le-a mai spus că lumea trăieşte sub semnul Satanei, că 
Occidentul este pe cale să-și piardă credinţa din cauza mașinismului și 
le-a încredințat mesaje secrete vizând Apocalipsa. Cei şase afirmă că în 
noiembrie 1981 Fecioara i-a dus să vadă, fizic, Raiul, Purgatoriul şi 
Iadul. Un martor afirmă că a fost de față când doi dintre tineri s-au 
dematerializat, ca şi când ar fi trecut într-o altă dimensiune, pentru 
circa 20 de minute. 

Reacțiile martorilor la apariția sau dispariția Fecioarei (pe care 
numai cei şase o vedeau) erau simultane, astfel încât era greu de 
crezut că aceștia se imitau între ei. S-a recurs şi la regresie hipnotică, 


stare în care au fost reconfirmate declaraţiile făcute. Asupra martorilor 
s-au făcut numeroase anchete și măsurători ale parametrilor fiziologici 
în timpul stărilor extatice, constatându-se că era vorba de fenomene 
inexplicabile prin cauze naturale. Biserica Catolică a trimis mai multe 
comisii pentru confirmarea sau infirmarea miracolului, comisii care nu 
au ajuns la o concluzie definitivă. În același timp, fenomenul 
Medjugorje n-a încetat să crească în amploare. 

După cum bine se știe, miracolele religioase de tipul celor de 
mai sus nu sunt, singulare. Aceleași semne caracteristice le poartă şi 
apariţia, în 1858, a Sfintei Fecioare la Lourdes, în Franţa, în fața fetiţei 
de 14 ani Bernardette Soubirous, apariţie însoțită și de alte minuni 
inexplicabile, sau cea din 19 septembrie 1846, când celor doi tineri 
păstori din La Salette, localitate din Alpii Francezi, li s-a arătat un glob 
de lumină clipitoare care s-a deschis, iar în mijlocul lui a apărut o 
„Frumoasă Doamnă”, identificată drept Fecioara Maria, începând din 2 
aprilie 1968 și până în iunie 1971 Fecioara a fost văzută de o sută opt 
ori (după unele evidențe) pe cupola bisericii ortodoxe copte din 
cartierul Zeitun din Cairo. Uneori, apariția era înconjurată de 
porumbei luminoșşi; ea a fost văzută de mii de martori, majoritatea 
musulmani. Autoritățile au ordonat anchete severe, pe o rază de 
douăzeci și cinci de kilometri, distrugând sau confiscând aparatura 
electronică, de proiecție, smulgând firele electrice ale bisericii, tăind 
crengile copacilor din jur, și chiar demolând un garaj aflat peste drum. 
Operații asemănătoare au fost inițiate și de particulari musulmani. 
Aparițiile au continuat netulburate. O mulțime de fotografii atestă 
fenomenul. În 25 martie 1986, alte apariţii de acest tip au fost 
semnalate deasupra bisericii copte din cartierul Shubra din Cairo. Pe 
continentul sud-american, Fecioara s-a manifestat în Brazilia, începând 
din aprilie 1993, la grota Vila Peri de lângă Fortaleza, sau la Brejo și 
în alte localităţi din regiunea Serra de Baturite din statul Ceara, laolaltă 
cu nenumărate „globuri de foc sau de lumină”, semnalându-se totodată 
şi 36 de întâlniri apropiate cu OZN-uri, numai între mai și august 1994. 
Tot în statul Cearâ, la Guaraciaba do Norte, Fecioara s-a arătat în 7 
septembrie 1994. Asemenea apariții au avut loc şi în Paraguay, în 
oraşul Orqueta, în 1993 şi 1994. În toate aceste cazuri, apariţiile s-au 
manifestat de repetate ori şi în fața a sute sau mii de pelerini. 


Exemplele pot continua. 


Aş vrea doar să atrag respectuos atenţia că e bine să nu cădem 
în acea greșeală pe care cea mai prestigioasă personalitate ce s-a 
dedicat studierii OZN-urilor, profesorul J. Allen Hynek, o numea 
provincialism temporal. Este vorba despre ochelarii de cal ai 
suficienței pe care ştiinţa oficială se complace să-i poarte, de multe 
secole. În zilele noastre, de pildă, toți cei care trec prin şcoală capătă 
convingerea că savanții din secolele trecute rătăceau orbecăind într-un 
mod penibil şi rizibil (flogisticul, eterul, magnetismul animal etc), în 
timp ce, iată, noi am ieșit definitiv la lumină, trăim într-o epocă fericită 
în care am găsit adevăratele răspunsuri la mai toate marile probleme. 
Evident, răspunsurile respective sunt cele ale ştiinţei, aşa cum este ea 
conținută în manualele de școală, așa cum ne-o transmit profesorii. 
Graţie acestor răspunsuri, suntem lămuriţi pentru totdeauna cum stăm 
cu materialitatea lumii, cu legile fizicii etc. Ceea ce mai rămâne 
eventual de cunoscut ar fi cel mult niște mici detalii nesemnificative... 

Această mentalitate a „provincialismului temporal” nu ne 
caracterizează de ieri, de azi. Exemplele sunt nenumărate şi, deşi sunt 
în general cunoscute, cred că merită să mai fie reproduse o dată în plus, 
citând doar cazurile care implică personalităţi celebre. Sper că istoriile 
de mai jos vor avea darul de a ne aduce cu picioarele pe pământ. 

Sextus Frontinus, inginer din vremea împăratului Vespasian, 
scria acum aproape două mii de ani: „Nu mai există idei pentru alte noi 
lucrări şi maşini de război; perfecțiunea lor a atins limita și nu văd cum 
ar mai putea fi îmbunătăţite”. Leonardo da Vinci era convins că tot ce 
se putea descoperi în matematică fusese descoperit deja de înaintașşii 
săi. Când, în 1801, astronomul Piazzi a zărit pe cer primul asteroid - 
Ceres -, filosoful F. Hegel a demonstrat că așa ceva nu era cu putință. 
Lavoisier susținuse şi el, cu câtva timp înainte, în fața Academiei 
Franceze, că meteoriţii nu pot exista, zicând: „Nu se poate să cadă 
pietre din cer, fiindcă nu există pietre în cer”. 

Fiziologul Claude Bernard, părintele medicinei experimentale, 
declara, la mijlocul secolului trecut: „Să închidem ușile. Nimeni nu-i va 
egala vreodată pe giganţii care au inventat mașina cu aburi”. Experții 
lui Napoleon III au demonstrat că dinamul electric nu se va învârti 


niciodată şi că toate motoarele electrice sunt, de fapt, niște variante de 
perpetuum mobile. 

Când Th. A. Edison a adus pentru o demonstraţie, în fața 
Academiei Franceze fonograful pe care-l inventase, savantul J. 
Bouilleaud a declarat că este imposibil şi va fi pe veci imposibil ca niște 
aparate din lemn şi metal să reproducă miracolul vocii omeneşti. Când 
fonograful a scos primele sunete, cineva din asistență a sărit să-l 
strângă de gât pe inventator, pe care-l credea ventriloc, strigând: „lată 
secretul invenției!” 

În 1875, directorul oficiului de patente din Statele Unite şi-a 
prezentat demisia secretarului de stat pentru comerț, pe motiv că 
n-are rost să mai rămână în post, o dată ce, practic, tot ce se putea 
inventa fusese inventat. În 1877, marele chimist Marcellin Berthelot 
scria: „Universul nu mai are de acum înainte niciun mister”. În 1895, 
profesorul Lippmann își sfătuia unul dintre studenți, care dorea să 
devină fizician, să renunţe la această idee, dacă nu dorea să devină un 
ratat. La vremea respectivă, practic toţi fizicienii căzuseră de acord că 
„fizica este o știință închisă”, în care descoperiri importante nu mai 
erau posibile. 

În 1895, Lordul Kelvin (același cu renumitul fizician sir William 
Thomson), imortalizat în unitatea de măsură a temperaturii absolute, 
preşedinte al Societății Regale Britanice, afirma cu tărie că „zborul cu 
vehicule mai grele ca aerul este imposibil”. Aceeași opinie o susținuse 
şi Simon Newcomb, ca și multe alte renumite personalități. Lordul 
Kelvin deţine, de altfel, chiar un mic record în acest sens, el declarând 
şi că „radioul nu are niciun viitor” ori că „razele X se vor dovedi o 
şarlatanie”. 

În 1898, Edouard Branly, unul dintre pionierii radiofoniei, a 
hotărât să renunţe la experiențele sale, pe care le considera lipsite de 
perspectivă, devenind medic de cartier şi instruindu-și guvernanta să 
le interzică copiilor săi să mai citească Jules Verne, deoarece ideile 
false deformează spiritele necoapte. Cu câţiva ani mai înainte, 
fizicianul H. Hertz, cel care a dat numele său undelor radio, scrisese 
Camerei de Comerţ din Dresda că ar trebui descurajate cercetările 
legate de undele electromagnetice pe care le descoperise, întrucât ele 
nu vor avea nicio aplicabilitate practică. 


Fizicianul Robert Millikan, laureat al Premiului Nobel, afirma în 
1923: „Nu pare verosimil ca omul să poată folosi vreodată puterea 
atomului”. Henry Poincaré afirmase și el, cu câtva timp înainte, ceva 
asemănător: „Bunul simț singur este suficient să ne spună că 
distrugerea unui oraș prin dezintegrarea unei jumătăți de kilogram de 
metal este o imposibilitate evidentă”. E. Rutherford, unul dintre primii 
savanţi care au obţinut fisiunea nucleară, întrebat fiind în 1935 când 
va putea fi utilizat practic acest proces, a răspuns: „Niciodată”. Ceva 
mai târziu, W. Churchill își exprima și el opinia că „energia atomică ar 
putea fi la fel de bună ca explozibilii noştri de azi, dar e puţin probabil 
să producă lucruri mai periculoase”. 

La apariția locomotivei cu aburi, se spunea că la o viteză mai 
mare de 30 kilometri pe oră oamenii se vor sufoca ori le vor plesni 
plămânii. În 1932, astronomul F.R. Moulton, de la Universitatea din 
Chicago, opina: „Nu-i nicio speranţă ca ideea fantastică a zborului spre 
Lună să devină realitate, din cauza barierelor insurmontabile pe care 
le pune depăşirea gravitației pământene”. La începutul anilor '40 era 
unanim răspândită părerea că avioanele nu vor putea depăși 700 
km/oră, apoi, după câţiva ani, viteza sunetului. La ora actuală, se ştie 
că nu poate fi depășită viteza luminii (până la care, oricum, mai 
avem) ... La ora actuală este surprinzător de mic numărul celor care îşi 
pun problema că ştiinţa noastră va fi urmată (sperăm...) și de o ştiinţă 
a secolului XXI, apoi a secolului XXII ş.a.m.d. (teoretic, la nesfârșit) şi se 
gândesc că reprezentanții acestora vor zâmbi de rătăcirile ştiinţei 
secolului XX și se vor minuna auzind de pretențiile noastre de 
atoateştiutori. Aproape nimeni nu conştientizează faptul că va exista 
un progres al ştiinţei şi peste o mie de ani, sau peste zece mii de ani, 
sau peste o sută de mii de ani... și că urmașii noștri îndepărtați se vor 
confrunta și ei cu probleme pentru care nu vor avea răspuns, că 
teoriile pe care le vor construi pentru a lămuri aceste probleme le vor 
nărui pe cele precedente, şi că unele fenomene, considerate la un 
moment dat „mici detalii nesemnificative”, se vor dovedi capabile să 
schimbe, după câtva timp, în mod fundamental viziunea noastră 
asupra lumii. 

IPOTEZA EXTRATERESTRĂ 

Între altele, așa cum spuneam, provincialismul temporal ne face 


să fim convinși că viteza luminii nu va putea fi niciodată depășită, ori 
că viața nu poate exista decât în corpuri materiale, aflate pe Pământ 
sau pe o planetă asemănătoare, dar, vai, prea depărtată. Din datele 
actuale ale ştiinţei, știm că pe niciuna dintre planetele Sistemului Solar 
(Marte, Venus, Saturn etc.) nu poate exista viaţă, de tipul celei pe care 
o cunoaștem sau de o anumită complexitate, şi cu atât mai puţin o 
civilizație. Cât despre călătoriile interstelare, cele care ne-ar putea 
duce la alte sisteme solare asemănătoare cu cel în care trăim noi, 
acestea nu sunt posibile, deoarece o călătorie până la cea mai 
apropiată civilizație ar dura multe sute, dacă nu chiar mii de ani. Din 
aceste premise rezultă că nu vom ajunge niciodată la o astfel de 
civilizaţie şi că nici vreo altă civilizație n-ar avea cum să ajungă la noi; 
totuși... se consideră firesc să trimitem în eter mesaje, sub formă de 
emisiuni radio, sau sonde spaţiale în care am pus inscripţii în sistem 
binar etc, în speranța că acestea vor ajunge odată și odată la un 
destinatar inteligent nepământean. 

Susținătorii acestui punct de vedere mai spun, vădit influențați 
de o lungă serie de texte SF, începută cu faimosul roman al lui H.G. 
Wells Războiul Lumilor şi continuată în prezent cu supraproducții 
cinematografice de tipul Independence Day, că dacă totuși 
extratereștrii ar sosi într-o bună (?) zi, ei veni cu gândul să ne invadeze. 
În schimb, alții cred că dacă un astfel eveniment s-ar întâmpla, cei 
veniți de pe un drum atât de lung ar trebui să ne cadă în braţe, de 
bucurie că au găsit în imensitatea cosmică niște „semeni întru rațiune”, 
după frumoasa expresie a lui Mihai E. Şerban. Cei ce consideră că 
variantele de mai sus sunt singurele raționale se mai întreabă retoric: 
„Dacă extratereştrii ne vizitează cu adevărat, de ce nu aterizează ei 
pe peluza din fața Casei Albe aducând o solie oficială din partea 
civilizaţiei lor?” 

Şi, deoarece această aterizare nu se produce, oamenii de ştiinţă 
serioşi (acei „mainstream scientists”, după terminologia engleză) trag 
concluzia că OZN-urile n-au cum să fie nave ale unor vizitatori din alte 
lumi şi, ca atare, trebuie să fie iluzii, înșelătorii, obiecte făcute de mâna 
omului, sau, cel mult, niște fenomene naturale pământești încă nu prea 
bine elucidate... 

Pe de altă parte, însă, contactațţii, ca şi miile de victime ale unor 


presupuse răpiri, afirmă și ei că s-au întâlnit cu entităţi biologice 
stranii, care nu păreau să ţină de specia umană, coborâte din OZN-uri. 
Aceste entități au declarat că sunt reprezentante ale unor civilizații 
superevoluate. Și nu putem considera că toţi martorii sunt 
mincinoși sau nebuni... 

La prima vedere, cele două puncte de vedere de mai sus sunt 
ireconciliabile. Și totuși, cred că există posibilitatea de a sugera o 
rezolvare a acestei contradicții, în limitele spiritului ştiinţific şi 
utilizând logica și bunul simț. Este necesară doar o minimă 
concentrare asupra câtorva date pe care ni le pune la dispoziţie chiar 
ştiinţa actuală. 

Un prim demers este cel astronomic. Galaxia noastră, numită şi 
Calea Lactee, cuprinde circa 400 miliarde de stele. Făcând un calcul în 
care luăm în considerare toate condiţiile necesare dezvoltării unei 
biosfere, cunoscute la ora actuală, rezultă că în preajma acestor stele 
ar putea exista circa 20 de milioane de planete apte să găzduiască viața. 
Dintre acestea, viața va înflori efectiv și va ajunge la complexitatea 
celei de pe Pământ probabil numai pe circa un milion de planete. Mult 
mai puţine dintre acestea vor ajunge să găzduiască în cele din urmă și 
civilizații de ființe inteligente, capabile să-și facă biblioteci, 
observatoare astronomice ori nave pentru a cuceri Cosmosul. 

Dar, până a termina de socotit, nu trebuie să uităm că o 
civilizație, cum este a noastră, riscă să nu aibă o viaţă prea lungă. 
Pericolul reprezentat de poluarea radioactivă, de experimentele 
genetice necontrolate, de distrugerea sistemului ecologic etc. pot pune 
punct, într-un mod dramatic, evoluţiei sale. Pericolele pe care le-am 
dat ca exemplu vin de la creaţii ale secolului XX, dar nu ne îndoim că în 
secolul următor, ca și în celelalte, vor fi scornite alte tehnici, mult mai 
distrugătoare. Istoria se va repeta într-un fel sau altul în cazul fiecărei 
civilizaţii tehnologice. Câte civilizaţii pot oare să evite aceste pericole și 
să supraviețuiască apoi (măcar atât cât au domnit pe Pământ 
dinozaurii)? Câte oare dintre aceste civilizaţii există şi în momentul de 


faţă? 


Relativa discreție cu care acționează reprezentanții 
supercivilizațiilor reținerea lor atunci când se pune problema de a lua 


contact cu noi „oficial” s-ar datora, conform părerii majorităţii 
analiştilor, mai multor factori. În primul rând, vizitatorii nu sunt 
dispuşi să ne trateze de la egal la egal, având în vedere marile diferențe 
în materie de evoluție. Carl Sagan explica motivele pentru care 
supercivilizațiile nu ar avea motive să comunice cu noi printr-o 
comparație plastică, spunând: „Nici noi nu ne batem capul să 
comunicăm cu microorganismele”. În al doilea rând, ar trebui să ne 
rezolvăm mai întâi, noi înșine, problemele etice și spirituale, să 
dovedim că nu prezentăm un pericol pentru alte civilizaţii prin 
agresivitatea noastră. În sfârşit, aşa cum am mai avut ocazia să 
argumentez, un contact extins, dar prematur între superci-vilizaţii şi 
pământeni ar duce la desființarea specificului nostru, a punctului 
nostru de vedere original; or, acest punct de vedere - cu condiţia să ne 
maturizăm - poate fi extrem de important nu doar pentru noi, ci chiar 
pentru supercivilizaţiile care ne monitorizează. 

În lumina celor de mai sus, situaţia noastră ar fi deci oarecum 
asemănătoare cu cea a vieţuitoarelor dintr-o rezervaţie naturală. 
Această ipoteză a grădinii zoologice, în engleză zoo hypothesis, explică 
foarte bine observarea discretă şi intervențiile limitate, situaţiile în 
care lucrurile sunt lăsate să-și urmeze cursul, chiar dacă nu sunt 
favorabile, scenariu perfect compatibil cu fenomenul OZN aşa cum îl 
cunoaştem din rapoartele martorilor. În plus însă faţă de o rezervaţie 
naturală, puterile care ne monitorizează evoluția așteaptă ceva special 
de la noi, ceva de altă natură decât ceea ce aşteaptă în mod obișnuit 
administratorii unei rezervaţii de la animalele aflate acolo. 


REZERVAȚII PENTRU PĂMÂNTENI PE ALTE PLANETE? 

Acceptând ipoteza „zoo”, ca şi faptul că supercivilizațiile au 
efectuat experimente genetice asupra strămoșilor noștri, pare 
plauzibil să admitem ca aceste experimente au creat şi specimene 
interesante, dar fără șanse de supravieţuire în contextul biosferei 
pământești. Astfel de exemplare puteau fi în schimb aclimatizate pe 
alte planete, pe care viața nu reuşise să se impună sub forme 
interesante, dar care fuseseră adaptate pentru a deveni locuibile. O 
altă posibilitate ar fi fost stațiile cosmice pe care se puteau mima 
condiții asemănătoare celor de pe Pământ. 


Există numeroase rapoarte care par să ateste existența unor 
astfel de rezervaţii, undeva pe un tărâm îndepărtat. Edith Fiore, în 
cartea sa Encounters, scrie că pacienta Diane Tai își amintea că, după ce 
fusese răpită de un OZN, straniii vizitatori nocturni i-au explicat că Ei 
urmăresc evoluţia oamenilor de mii și mii de ani; iar acum circa 40.000 
de ani, când veniseră aici prima dată, luaseră pe planeta lor mulți 
pământeni. 

După cum ne asigură dr. Courtney Brown, în martie 1994 el a 
efectuat o „călătorie” prin tehnici de clarviziune, pe o planetă din 
constelația Pleiadelor. Ajuns acolo, observă că solul e acoperit cu iarbă. 
În preajmă, vede umblând câţiva oameni. Sunt oameni obişnuiţi, din 
rasa albă, îmbrăcați ca niște americani în haine de lucru, de toate zilele. 
Par fermieri. Sunt agitaţi, speriaţi, unii plâng. Se pare că se tem de un 
vehicul şi de o lumină venind de sus. Deasupra se mai află şi o sferă, iar 
în interior sunt extratereștri „cenuşii”. Aceștia efectuează o activitate 
de rutină şi este clar că nu vor să le facă niciun rău oamenilor. 

Brown primește o serie de informaţii ce spun că pământenii au 
fost aduşi pe această planetă la sfârșitul secolului XX. Examinaţi mai de 
aproape, oamenii arată ca o familie americană tipică. Un individ cu 
barba lânoasă, nevasta lui blondă, copilul care plânge de frică... Sunt 
îmbrăcaţi în haine ușoare, multicolore. Temperatura este agreabilă. 
Bărbatul are un aer confuz, nu înțelege ce se petrece... 

Oamenii nu percepeau prezența lui Courtney. Când însă el își 
deplasează atenţia asupra „cenuşiilor” din vehiculul plutitor, aceștia îl 
sesizează imediat. Îl copleșesc cu un torent de informaţii, pe care el nu 
reuşeşte să-l cuprindă în întregime. Înţelege doar că oamenii pe care 
i-a văzut au fost aduşi aici de către „cenușii”, deoarece Pământul este 
amenințat de o „catastrofă climatică” și s-a pus problema 
supraviețuirii speciei umane în rezervaţii plasate pe o altă planetă. Vor 
fi aduși aici foarte mulți pământeni, prin „răpiri mai mult sau mai 
puţin discrete. Ei vor fi astfel salvaţi de cele ce urmează să se petreacă 
pe Terra. Vor fi aduse aici şi o serie de alte ființe, animale, plante, 
purtătoare ale Patrimoniului genetic pământean. Oamenii care vor 
ajunge aici vor fi instruiți să-și dezvolte legături mai armonioase între 
făptura fizică şi sufletul nemuritor, în acelaşi scop, se vor efectua 
asupra oamenilor mutații genetice. Un alt obiectiv al acestor mutații 


este diminuarea tendinţelor distructive specifice oamenilor, care sunt 
în bună parte responsabile pentru schimbările catastrofele de pe 
Pământ. 


În literatura consacrată fenomenului OZN, există numeroase 
mărturii asemănătoare, conform cărora persoanele răpite de OZN-uri 
ar fi ajuns pe o planetă de acest tip. Uneori, vizitatorii îşi motivează 
acțiunile spunând că civilizația pământeană se va autodistruge în 
curând (ori vor avea loc mari cataclisme geologice) drept pentru care 
ei s-au decis să transfere un număr de specimene în rezervații 
îndepărtate, în locuri ferite, din Univers. Istoriile seamănă în mod 
bizar cu poveştile escatologice care au străbătut întreaga istorie a 
omenirii, în care se afirmă că, în cazul distrugerii Pământului, vor 
exista un număr de „aleşi” care vor fi salvaţi și duşi eventual pe un 
tărâm ocrotit. Întâlnim acest motiv în Apocalipsa lui loan, în 
convingerile unor secte contemporane, inclusiv de adoratori ai 
OZN-urilor, dar şi în multe alte credinţe. Toate acestea cu greu pot fi 
puse pe seama coincidenţelor. 

Există, de asemenea, și alt tip de mărturii sugerând că şi în zilele 
noastre s-ar desfășura, în mod mai mult sau mai puţin discret, o 
acțiune de mutare a unor indivizi în rezervații conduse de o inteligență 
superioară. Îmi permit să reamintesc mai jos, pe scurt, câteva dintre 
acestea. 

În seara zilei de 4 iulie 1989, în Hidropark-ul din Kiev, aflat pe o 
insulă a Niprului, pensionara Vera Prokofievna, o prietenă a ei, 
Alexandra Stepanovna, ingineră, şi fiica de şase ani a acesteia au 
întâlnit trei indivizi înalți, blonzi. Aceştia le-au spus că sunt 
extratereștri și că misiunea lor este să ia oameni de pe Pământ, să-i 
ducă pe planeta lor, aflată într-un loc care depăşeşte puterea de 
înţelegere a martorelor, şi că acum ar dori să le ia pe ele. Femeile, 
îngrozite, au declarat că vor să rămână cu familiile lor. Drept urmare, 
cei trei au răspuns că în acest caz vor lua pe alții, apoi s-au urcat 
într-un OZN, acesta a decolat și în câteva secunde a dispărut. La 
vremea respectivă, cazul a fost intens mediatizat şi dezbătut, inclusiv 
în mass-media centrală sovietică. 

Aşa cum scriu V. Ajaja şi E. Krușelnițki în cartea NLO Vokrug Nas 


(1992), în ziua de 21 iulie 1975, Anatolii Malișev, pictor amator de 18 
ani, care se găsea în pădurea de lângă satul Kostino, raionul 
Solnecinogorskii, din preajma Moscovei, a fost luat într-un OZN de trei 
persoane îmbrăcate în salopete argintii. După spusele gazdelor sale, în 
40 de minute au străbătut o distanţă de circa 3 ani-lumină. În cele din 
urmă, au ajuns pe o planetă care părea în întregime artificială, deşi 
semăna cu Pământul. Aici, Anatolii a văzut o mulţime de lucruri stranii, 
între care oameni pe care-i cunoscuse pe Pământ, dar despre care știa 
că muriseră. După un timp, a fost adus înapoi, pe Pământ... întâlnirile 
sale au continuat şi în perioada următoare. 

La acest exemplu se mai poate adăuga şi cel menţionat într-un 
capitol precedent, în care tânărul moscovit M. Markov, aflat în 1978 în 
vacanța la Planerskoe (Crimeea), a fost urcat într-un OZN și întrebat 
dacă n-ar dori să plece pe o altă planetă, cu condiţia ca să nu se mai 
poată întoarce acasă niciodată. 

Există numeroase cazuri de dispariţii de avioane sau nave 
maritime care ar putea fi încadrate în același ipotetic proces de răpiri 
definitive. Un astfel de caz este dispariţia lui Frederick Valentich, care 
pilota singur, în ziua de 21 octombrie 1978, un mic avion deasupra 
Mării Tasmaniei. La un moment dat, Frederick a anunţat aeroportul de 
destinaţie că era urmărit de un obiect în formă de ţigară de foi, fără 
aripi, cu patru lumini verzi foarte puternice. Acesta s-a apropiat, 
motorul avionului a început să dea rateuri. Valentich și-a semnalat 
poziția, confirmând prezenţa în continuare a obiectului, după care în 
microfon s-a auzit, timp de 17 secunde, un sunet metalic ascuţit, urmat 
de tăcere. Nu s-a găsit niciodată nici cea mai mică rămăşiţă a 
catastrofei. O conexiune interesantă aparține contactatului William 
Herrmann, din North Charleston (Carolina de Sud), căruia ocupanții 
unor OZN-uri i-ar fi spus, în 1979, că Valentich este bine sănătos, 
aflându-se în grija „rețelei”, undeva pe o planetă îndepărtată, aşa cum 
de altfel el însuși a dorit-o. Dacă va voi, se va putea întoarce oricând pe 
Pământ... în 1987, o doamnă de vârstă medie, E.R., era internată în 
spital, imobilizată pentru fracturi la picioare în urma unei căzături. Ea 
a fost vizitată de câteva ori de o ființă necunoscută. Aceasta se așeza pe 
marginea patului, o atingea, îi vorbea, dar rămânea în afara câmpului 
vizual. Într-o dimineaţă, i-a zărit figura în oglinda de la piciorul patului; 


peste câteva zile, citind o carte, va recunoaște chipul necunoscutului în 
reproducerea fotografiei lui Valentich. O coincidenţă bizară: înainte de 
dispariție, Valentich locuia în Avondale Heights, Australia, iar doamna 
E.R. locuia pe strada Avondale din Loveland (Colorado). 

Ne vine în minte și cazul - descris de Timothy Good în Alien 
Liaison (1991) (trad. rom. Ei sunt aici, 1993) - unui colonel american 
pe nume Peterson, din Air Force, care a declarat de mai multe ori că a 
avut întâlniri cu extratereștri cu înfăţişare umană. În cele din urmă, el 
a dispărut fără urmă în 1959, deasupra Atlanticului, după ce îşi 
anunţase colegii că s-a decis să se alăture extratereștrilor. 

În 23 noiembrie 1953, la baza de aviație militară din Kinross 
(Michigan), radarele au reperat o ţintă aeriană care nu răspundea 
cererii de identificare. S-a trimis un avion de vânătoare pentru 
intercepție. Avionul a fost pilotat de locotenentul Felix Monda jr., 
acesta avându-l alături pe ofițerul de radar R.R. Wilson. Cei de la sol 
mențineau permanent legătura cu cei din avion, care spuneau că se 
apropie de un OZN, aflându-se acum deasupra Lacului Superior. Cele 
două ţinte s-au văzut limpede pe radarul bazei; la un moment dat, 
Punctele luminoase de pe ecran s-au contopit, legătura cu avionul s-a 
întrerupt, iar după câteva secunde punctul luminos pur și simplu s-a 
stins. În ciuda unor căutări asidue, nu s-a găsit niciodată nicio urmă de 
epavă, nicio pată de ulei, niciun cadavru. 

Un radioamator american, Gene Ruegg, care urmărea 
comunicațiile dintre avioanele unei baze militare din apropiere, a 
recepționat și a înregistrat pe bandă, la 9 iulie 1968, vocea isterizată a 
pilotului unui avion, cu nume de cod Delta-4, care spunea că este 
atacat de un OZN. Ultimele cuvinte au fost: „Este foarte aproape, nu 
mai pot controla direcția. S-a întâmplat ceva cu avionul. Obiectul 
acesta mă duce cu el! Ajutor! Ajutor!...”. Apoi, s-a auzit un sunet metalic, 
urmat de un țipăt, și atât. Radioamatorul a dus banda la baza Air Force; 
aici s-a recunoscut pierderea unui avion în ziua respectivă, dar s-a 
refuzat să se facă orice alt comentariu. 

Un alt caz, în care printre investigatori s-a aflat și 
binecunoscutul specialist OZN Timothy Good, s-a petrecut la 28 
decembrie 1988 în Puerto Rico, în zona de coastă Cabo Rojo. Un număr 
mare de martori au urmărit, inclusiv cu ajutorul binoclurilor, un OZN 


triunghiular uriaş, ușor curbat în partea din spate. Două avioane de 
vânătoare - F-16, după unele relatări, F-14 Tomcat, după altele - au 
încercat să-l intercepteze; după spusele martorilor, erau minuscule în 
comparație cu obiectul neidentificat. La început, acesta s-a oprit 
rămânând nemișcat; apoi, prin două scurte manevre, a lăsat impresia 
că pur și simplu a „înghiţit' cele două avioane. Totul n-a durat decât 
câteva secunde, după care și OZN-ul a dispărut. Administraţia Federală 
a Aviației S.U.A. a negat incidentul, dar persoane din U.S. Navy au 
admis că totul a fost urmărit pe radare şi înregistrat, atâta doar că 
aceste înregistrări sunt secrete, deci nu pot fi puse la dispoziție pentru 
consultare. Dacă e să dăm crezare surselor, un incident similar se 
petrecuse, tot în Puerto Rico, în 16 noiembrie 1988. 

În Triunghiul Bermudelor, nenumărate nave sau avioane au 
dispărut fără a se mai găsi în urma lor niciun supraviețuitor, niciun 
ciob de fuselaj, nicio pată de ulei pe luciul apei. Astfel, în faimosul „Zbor 
19” din 5 decembrie 1945, au dispărut fără nicio urmă, în plină zi, pe o 
vreme senină, cinci bombardiere TBM-Avenger și un hidroavion 
bimotor, trimis după ele, cu un efectiv total de 27 persoane bine 
instruite. Zeci de cazuri similare, precum şi alte sute de cazuri în care 
au fost implicate corăbii sau vapoare, au dus la faima sinistră a zonei. 
Nenumărate dispariţii similare au fost semnalate și în Marea Diavolului 
sau „Triunghiul Dragonului” din sud-estul Japoniei, pe Ruta Morţii” 
dintre Quito şi Cuenca etc. În legătură cu unele dintre aceste dispariţii 
au circulat scrieri, provenind aparent de la persoane foarte bine 
informate, care dădeau drept cert faptul că persoanele în cauză au fost 
răpite de extratereștri şi duse în lumi depărtate, de unde nu se vor mai 
putea întoarce. 

Aşa cum scriu V. Ajaja și E. Krușelnițki în NLO Vokrug Nas 
(1992), dispariţii de avioane în zone în care au fost semnalate OZN-uri 
au avut loc şi deasupra Rusiei. Dar nu numai aerul sau oceanele sunt 
nesigure. În 1872, vasul „Iron Mountain”, având la bord 52 de pasageri, 
a dispărut absolut fără nicio urmă pe Mississippi, şlepurile pe care le 
tractase rămânând intacte. S-a scris și despre dispariţii pe teren ferm. 
Cazul cel mai celebru (deşi controversat) este probabil cel din 
peninsula Gallipoli, în dreptul Dardanelelor, unde, în dimineaţa zilei de 
28 august 1915 (conform unor mărturii depuse sub jurământ), sute de 


oameni din regimentul britanic Norfolk ar fi dispărut pur și simplu de 
sub ochii camarazilor lor. Un „nor” s-a așezat în calea lor, oamenii au 
fost văzuți intrând în acest „nor”, care s-a ridicat apoi şi a plecat agale, 
în urma lui nerămânând pe sol nicio urmă. Mai târziu, s-a descoperit că 
nişte documente complet independente vorbeau despre două avioane 
franceze ce au fost văzute intrând într-un nor - exact în aceeași zi, şi în 
același loc -, din care nimeni nu le-a mai văzut ieșind. Cititorul 
pasionat poate găsi numeroase alte exemple similare, inclusiv în cărți 
tipărite în limba română. 


11. AKASHA 

O arhivă astrală numită Akasha, în care stă scris totul despre 
fiecare om. Iniţiaţi care citesc din cărţile acestei arhive. Paralele cu 
realitatea virtuală, teleprezenţa și hologramele. O explicaţie pentru 
stafii și reîncarnare. Akasha face plauzibile călătoriile în timp. Cine este 
stăpânul acestei arhive? 


VINDECĂTORI COMANDAȚI DIN NEANT 

Faimosul medium Edgar Cayce (1877 - 1945), de meserie 
asistent fotograf, era un individ cu o inteligență rudimentară, care n-a 
fost în stare să absolve decât primele clase de şcoală. Totuși, el a reuşit 
să-i uimească pe toţi care i-au cunoscut activitatea şi continuă să ne 
uimească şi azi, prin previziunile sale, prin revelaţiile istorice, prin 
cazurile de clarviziune dar mai ales prin vindecarea, pe căi total 
neortodoxe, a mii de pacienți. 

În arhivele Fundaţiei din Virginia Beach (Virginia), care-i poartă 
numele, se găsesc peste 12.250 de „lecturi şi o serie de alte 
documente aparținându-i lui Edgar Cayce. „Lecturile” sunt texte pe 
care Cayce le-a dictat într-o stare intermediară între trezie şi somn, ele 
fiind stenografiate de regulă de soţia sa, Gertrude, sau de fiul său, Hugh 
Lynn. Aceştia aveau şi rolul de a-l aduce în transă, după care îl puneau 
în legătură cu persoanele care necesitau asistenţă. „Lecturile” lui Cayce 
se referă în principal la subiecte de medicină, dar uneori și la 
psihologie, istorie, ştiinţe naturale şi umane etc. Textele au un stil atât 
de încâlcit încât s-a spus că păreau să fie traducerea stângace a unor 
mesaje dintr-o limbă preistorică din Orientul Mijlociu în americană 


dialectală vorbită în Kentucky la începutul secolului XX. „Lecturile” sale 
sunt la plural, de parcă le-ar fi dictat împreună cu alte instanțe, care 
stăteau lângă el. Ele conţin sintagme cum ar fi: „putem să vedem 
corpul...”, „constatăm că este...', „sugerăm să se...” etc. În plus, în aceste 
„lecturi”, Cayce nu vorbea de persoane, ci de entități, iar în loc de 
Dumnezeu folosea adesea perifraze de genul Forțele Creatoare sau 
Forţele Universale. 

Primul pacient tratat astfel a fost chiar el însuşi. Într-o zi căzuse 
la pat şi nu după mult timp a intrat în comă. Medicul chemat s-a 
declarat neputincios. 


Dintr-odată, bolnavul, deşi inconştient, a început să vorbească. 
El a spus că ştie ce are: o lovitură primită la baseball îi afectase coloana 
vertebrală. Remediul consta într-o cataplasmă specială care trebuia să 
i se pună în jurul gâtului. El a înşirat plantele din care trebuia 
preparată cataplasmă. În lipsă de altceva, sfatul a fost urmat, iar Edgar 
s-a vindecat. El nu-și mai amintea ce, cum sau cu ajutorul cui vorbise. 

Diagnosticele medicale cuprinse în „lecturi” erau de o mare 
exactitate şi erau însoţite de tratamente prescrise cu o uluitoare 
competenţă, cuprinzând termeni de specialitate de care, în mod 
normal, Cayce n-avea habar şi de care el însuși era uimit când, trezit 
din transă, le auzea reproduse. Menţionăm, ca un exemplu, că la un 
moment dat Cayce i-a indicat unui pacient drept tratament „apă de 
Clary”. Întrucât nimeni nu auzise de acest produs, lui Cayce, aflat tot 
sub transă, i s-au cerut precizări. Acesta a indicat formula de preparare, 
care a avut efectul scontat. Ulterior, un francez îl va informa pe Cayce 
că o astfel de soluţie existase într-adevăr, fusese inventată și 
comercializată sub numele de „apă de Clary” de către tatăl său, cu mai 
bine de 50 de ani în urmă, dar circulația produsului fusese redusă. 
Formula, expediată cu această ocazie, coincidea întocmai cu cea dictată 
sub transă. 

Bineînţeles, Edgar Cayce a fost acuzat la un moment dat de 
şarlatanie și de practicarea ilegală a medicinei. El a fost absolvit, totuși, 
de instanța de judecată graţie mărturiilor depuse de mai mulți prieteni 
de vază, care au arătat că el nu urmărise niciodată avantaje materiale, 
iar persoanele vizate erau voluntari, care-şi asumau riscurile unui 


experiment ştiinţific, fiind în același timp membrii unei asociaţii 
care-și publica rezultatele cu regularitate. 

Cayce a declarat că darul acesta îl avea din copilărie. Fusese un 
elev slab și nu reușea nicicum să memoreze cele ce trebuiau învăţate. 
Într-un rând, fusese aspru mustrat de unchiul său, și el învățător, 
deoarece era incapabil să rețină lecţia pentru a doua zi. Micul Cayce 
ceruse atunci îngăduința să se odihnească o jumătate de oră. După 
acest răgaz, el ştia lecţia la perfecţie, iar rezultatele sale școlare 
ulterioare au fost ceva mai bune. Mult mai târziu, Cayce va povesti 
biografului său că schimbarea se datorase unei viziuni: o ființă cu 
aspect uman îi apăruse atunci, promițându-i că-l va ajuta. 

Într-o scrisoare din 1933 (scrisă conștient, nu în stare de 
transă), el povestea că, începând de la vârsta de doi ani, avea din când 
în când drept tovarăși de joacă făpturi din carne şi oase, venite însă din 
invizibil şi capabile să dispară instantaneu. „Nu știam niciodată de 
unde apăreau: imediat ce se apropia unul dintre membrii familiei mele, 
o luau din loc!... nu le știam numele... erau băieți și fetițe... Singura 
deosebire era că puteau să apară sau să dispară după voie. O dată... 
privind pe fereastră, am văzut zâne care mă chemau afară, să mă joc cu 
ele. De data aceea, mama le-a văzut foarte bine, dar nu m-a oprit să ies 
la ele. Ceea ce s-a repetat... o vară întreagă”. De altfel, „lecturile” lui 
Cayce fac dese referiri la zâne și alte spirite ale naturii: elfi, ondine, 
gnomi, nimfe, îngeri. 

Un alt caz celebru, oarecum asemănător, este cel al unui fost 
miner analfabet din Brazilia, pe nume José de Freitas, cunoscut mai 
bine după porecla Arigo. În tinereţe, el efectuase mii de operaţii 
folosindu-se de cuțite de bucătărie și foarfeci obişnuite, în condiţii 
complet nesterile, fără ca pacienții să fi avut parte de complicaţii. După 
ce a fost închis de două ori pentru practicarea medicinei fără diplomă, 
şi-a petrecut ultimii 15 ani de viață, până la moartea sa, survenită în 
1971, tratând circa două milioane de bolnavi. Aceștia treceau încet 
prin fața lui, el îi arunca fiecăruia o privire și îi elibera o rețetă scrisă în 
portugheză sau germană. Redactarea unei rețete îi lua câteva secunde, 
timp în care nici nu privea hârtia. Unele reţete cuprindeau până la 
cinsprezece substanţe diferite, cu cantităţile și dozajele corecte și 
precise. Arigo menţiona atât denumirea medicală, cât și pe cea 


comercială. Reţetele, onorate de farmaciști, se dovedeau adecvate 
pacientului respectiv. La circa cinci la sută dintre pacienţi, Arigo nu 
prescria nimic, spunând: „Îmi pare rău, nu pot face nimic”. Cazurile 
respective se dovedeau, de regulă, fără speranţă. Activitatea sa a fost 
investigată de comisii de specialişti. Una dintre acestea, condusă în 
1968 de neurologul Andrija Puharich, din New York, l-a urmărit pe 
Arigo în timp ce a prescris tratamentul la o mie de persoane. Apoi, 
aceste o mie de persoane au fost examinate de medici, care au stabilit 
că la 550 dintre ei tratamentul prescris era corect, iar la 450 nu s-a 
putut stabili (cu mijloacele de care dispunea comisia) diagnosticul 
exact, deci nici valabilitatea tratamentului. Dar, spunea Puharich, 
„printre cele de care eram siguri, n-am găsit niciun caz în care Arigo să 
fi greşit”. Întrebat cum procedează, el a spus doar că o voce îi dicta în 
urechea dreaptă, vocea fiind cea a unui medic german, numit dr. Fritz, 
care murise în Estonia în 1918. 

Cayce şi Arigo sunt probabil cazurile cele mai cunoscute - dar 
nicidecum singurele - de diagnostician-vindecător acționând aparent 
la comanda unor entități nepământene. În acest context, este 
interesant să menționăm că mai multe persoane dotate cu această 
capacitate sau cu alte însuşiri paranormale au afirmat că au primit 
aceste daruri în urma unor întâlniri pe care le-au avut în copilărie cu 
ființe miraculoase. Între aceştia, îi putem aminti pe O. Jonsson, 
mediumul pentru experimentele de telepatie efectuate în cadrul 
zborului navei Apollo 14, pe faimosul hipnotizator Wolf Messing sau 
pe Uri Geller. Comentând mai multe astfel de întâlniri miraculoase, 
Jacques Vallée îl citează pe Mircea Eliade, care, în cartea sa despre 
şamanism, scrie că printre persoanele dotate cu daruri aparent 
supranaturale sunt frecvente istorisirile de tipul: „Spălam la marginea 
râului când un glob de foc a coborât din Cer, a intrat în mine, iar în 
momentul următor am știut că voi deveni un şaman”. 


O ARHIVĂ NUMITĂ AKASHA 

Aşa cum aflăm din lucrarea în trei volume Universul lui Edgar 
Cayce, de Dorothee Koechlin de Bizemont, tradusă și în românește, 
Cayce folosea termenul de „lecturi” (în englezeşte readings) în locul 
altora mai potriviţi, cum ar fi fost „consultaţii”, deoarece, spunea el, 


secretul performanţelor sale consta în faptul că, în stare de transă, el 
se ducea, cu gândul, să-și caute informaţiile într-o bibliotecă sau o 
arhivă, pe care o numea „Cronicile Akasha”, memoria Universului. 
„Ajung într-o clădire mare, în sala Arhivelor, unde o mână îmi întinde o 
carte, o deschide la pagina care priveşte cutare entitate [persoană] sau 
cutare eveniment şi nu-mi rămâne decât să citesc ceea ce o priveşte”. 
În mai multe „lecturi”, Cayce a adus precizări în acest sens, spunând: 
„Fiecare suflet își scrie raportul activităţilor sale în eternitate”. „Pe 
timp şi spațiu sunt scrise gândurile, faptele și gesturile fiecărei entități. 
Este ceea ce s-a numit uneori Cartea Memoriei lui Dumnezeu”. „Aceste 
înregistrări, deci, nu sunt întocmai ca niște imagini pe ecran, nici ca 
nişte cuvinte scrise, ci sunt energii care rămân active în viața unei 
entități și care sunt, aşa cum ne putem imagina, indescriptibile în 
cuvinte”. 

Dorothée Koechlin de Bizemont observă că această viziune 
coincide cu o tradiţie esoterică, pornită din India și Tibet, dar care s-a 
încetățenit de acum și în Occident, tradiţie care vorbeşte de Akasha, 
sau de Akashic records, ca de o arhivă universală în care sunt înscrise 
toate gândurile şi faptele tuturor pământenilor, autoarea fiind 
convinsă că ea coincide cu Cartea Vieţii, de care pomenește 
Apocalipsa. Termenul de „Cronică Akasha”, cu sensul de „grandioasă 
panoramă spirituală în care sunt înscrise toate evenimentele trecute 
ale lumii” îl întâlnim deja în antroposofia lui Rudolf Steiner, la 
începutul secolului nostru şi chiar mai înainte, în teosofie. 

Referiri la o astfel de arhivă cerească există în multe scrieri 
vechi. În Cartea lui Enoh, de pildă, găsim: „În Cer se notează întocmai... 
tot ce se face pe Pământ și toate gândurile oamenilor. Se ştiu, în fiecare 
zi, nedreptăţile de care vă faceţi vinovaţi”. La aceasta se adaugă și o 
amenințare gravă: „păcătoșii vor dispărea... numele lor vor fi şterse 
din cărțile sfinte”, ceea ce s-ar putea interpreta și în felul următor - 
informaţia privind oamenii lipsiţi de calităţi spirituale, intelectuale, dar 
mai ales morale va fi ștearsă din această „memorie” cerească, fiind 
considerată fără valoare. Respectivii indivizi vor dispărea astfel cu 
totul... 


